title: Italian elokuva

text: Ensimmäinen varsinainen italialainen fiktioelokuva valmistui 1905, ensimmäinen pitkä elokuva oli 1911 valmistunut "L'Inferno". Tämän jälkeen elokuva-ala kehittyi nopeasti, ja 1910-luvun spektaakkelit saivat jopa kansainvälistä suosiota. Ala oli kuitenkin vielä järjestäytymätöntä, ja se ajautui kriisiin ensimmäisen maailmansodan jälkeen. Fasistien kaudella elokuva-alaa yhtenäistettiin, ja hallinto perusti muun muassa Cinecittàn elokuvastudiot. Toisen maailmansodan jälkeen alkoi Italian elokuvan kukoistuskausi. Ensin syntyivät neorealistiset elokuvat, ja sitten elokuvatuotanto alkoi toipua sodasta. Tuotantomäärät kasvoivat, ja esiin nousi lukuisia uusia ohjaajia. Tuotantokustannusten kasvaminen, kansainvälisen kilpailun kiristyminen ja television suosio vaikeutti perinteisen elokuva-alan asemaa 1970-luvulla. Televisioyhtiöt nousivatkin merkittävimmiksi elokuvatuottajaksi, mutta perinteinen elokuvatuotanto on kasvattanut suosiotaan jälleen vuosituhannen lopulla.


title: Italian elokuva

text: Italian elokuva-alalla syntyi käytännössä ensimmäinen niin sanottu tähtijärjestelmä, kun monet tyylitellyt naisnäyttelijät saivat 1910-luvulla laajaa suosiota. Tähtijärjestelmä palasi italialaiseen elokuvaan uudelleen 1950-luvulla, kun Gina Lollobrigidasta ja Sophia Lorenista tuli kansainvälisiä ”seksisymboleita”. Marcello Mastroianni puolestaan kasvatti myös miesnäyttelijöiden suosiota, ja 1960-luvulla uransa aloitti monia elokuvakoulutuksen saaneita näyttelijöitä. Sittemmin näyttelijät ovat joutuneet taistelemaan tähteydestä myös muiden viihteen alojen esiintyjien kanssa, joten 1970-luvun jälkeen ei ole syntynyt samanlaista tähtijärjestelmää kuin varhaisemman elokuvan parissa.


title: Italian elokuva

text: Italian ensimmäinen elokuvanäytös järjestettiin 13. maaliskuuta 1896 Le Lieuren valokuva-ateljeessa Roomassa. Ensimmäinen elokuvayhtiö, Alberini & Santoni, perustettiin kuitenkin vasta vuonna 1905. Siitä tuli seuraavana vuonna Cines. Ensimmäinen italialainen fiktioelokuva oli vuonna 1905 ilmestynyt Filoteo Alberinin ohjaama "La presa di Roma". Ensimmäiset elokuvayhtiöt ajautuivat melko pian kriisiin, sillä ranskalaiset elokuvat hallitsivat markkinoita. Italialaiset yritykset vastasivat aggressiivisella strategialla, ja ne pyrkivät hyötymään dokumenttien, komedioiden ja historiallisten elokuvien suosiosta.


title: Italian elokuva

text: Italian elokuva-ala kasvoi ensimmäisen vuosikymmenen aikana voimakkaasti, ja kasvukausi huipentui vuoteen 1912, jolloin Torinossa tehtiin 569, Roomassa 420 ja Milanossa 120 elokuvaa. Italian elokuvan suosituimpia genrejä olivat tuolloin melodraamat ja suurelliset historialliset spektaakkelit. Toista puunilaissotaa kuvannut vuoden 1914 elokuva "Cabiria" oli lavasteissaan erityisen suurellinen. Varhaiset italialaiset spektaakkelit herättivät yleisön mielenkiinnon ja vaikuttivat muun muassa Cecil B. DeMilleen, Ernst Lubitschiin ja erityisesti D. W. Griffithiin. Ennen ensimmäistä maailmansotaa Italiassa kehittyi myös ilmiö, jota myöhemmin on kutsuttu tähtijärjestelmäksi. Ensimmäisiä elokuvatähtiä olivat erityisesti monet naispuoliset niin sanotut diivanäyttelijät.


title: Italian elokuva

text: Ensimmäinen maailmansota vaikeutti elokuvien tuotantoa, ja Italiassa elokuvantekijät toipuivat sodasta hitaasti, sillä maan tuotantojärjestelmä oli edelleen melko hajanainen. Yksitoista suurinta tuotantoyhtiötä perustivat Unione Cinematografica Italianan (UCI). Konsortion monopoliasema kuitenkin vähensi kilpailua, ja sen kaaduttua 1923 Italian elokuvan vaikeudet kasaantuivat.


title: Italian elokuva

text: Benito Mussolinin 1920-luvulla valtaannoussut fasistinen hallitus ja yrittäjä Stefano Pittalugan menestys yhtenäistivät Italian elokuva-alaa ja edistivät omanlaisen italialaisen elokuvakulttuurin kehittymistä. Fasistit tulivat mukaan elokuva-alalle 1926, kun he ottivat haltuunsa kaksi vuotta aikaisemmin perustetun Istituto Lucen, joka alkoi tuottaa dokumentteja ja uutiskatsauksia. Pittaluga puolestan hallitsi 1920-luvun lopussa lähes koko Italian elokuva-alaa.


title: Italian elokuva

text: Fasistit puuttuivat italialaiseen elokuvatuotantoon 1920- ja 1930-luvuilla vain melko vähän, vaikka sensuuri olikin tiukkaa. Lisäksi ulkomaalaiset elokuvat piti dubata, josta muodostuikin lopulta kansallinen tapa. Fasistit eivät myöskään alkuun kokeneet Hollywood-elokuvaa uhaksi, sillä heidän mielestään sillä ei ollut kykyä lietsoa yhteiskunnallista sekasortoa. Hallinto tuki kuitenkin kotimaista elokuvaa asettamalla rajoituksia ulkomaalaisten elokuvien levitykselle. Elokuvateattereiden piti vuodesta 1933 näyttää vähintään yksi italialainen elokuva kolmea ulkomaalaista kohden.


title: Italian elokuva

text: Roomaan perustettiin 1935 elokuvakoulu Centro Sperimentale di Cinematografia, josta kehittyi elokuvakulttuurin ja -koulutuksen keskus. Fasistit antoivat kulttuurilaitoksille laajan vapauden, ja Centrossa opiskelijat pystyivät toimimaan melko vapaasti. Huhtikuussa 1937 Roomaan perustettiin Cinecittàn (”elokuvakaupunki”) elokuvastudiot. Ne olivat Euroopan moderneimmat ja pystyivät haastamaan myös yhdysvaltalaiset studiot. Cinecittà nousi Italian elokuvatuotannon keskipisteeksi, jona se säilyi 1970-luvulle saakka.


title: Italian elokuva

text: Vaikka 1930-luvulla italialainen elokuvatuotanto kasvoi, ulkomaalaiset elokuvat hallitsivat edelleen markkinoita. Vuoden 1938 niin sanottu Alfierin laki vaikutti merkittävästi ulkomaalaisten elokuvien osuuteen. Lain ansiosta italialaiselokuvat saivat entistä suurempaa valtiontukea, ja sen vaikutuksesta ulkomaalaisten elokuvien tuonti ja levitys siirtyi lähes täysin valtionhallinnon vastuulle. Suuret yhdysvaltalaiset elokuvayhtiöt vetäytyivät tämän jälkeen kokonaan pois Italian markkinoilta.


title: Italian elokuva

text: Neorealismin esikuvana pidetään yleensä Luchino Viscontin vuoden 1943 "Riivaajia". Visconti oli saanut vaikutteita ranskalaiselta Jean Renoirilta, joka apulaisena hän oli toiminut ennen sotaa. Visconti kuvasi elokuvassa kaunistelemattomasti Italian maaseudun elämää, mikä järkytti sensoreita. Fasistit kaatuivat 1945, ja monet ohjaajat, kuten Visconti, Alberto Lattuada, Vittorio de Sica ja Roberto Rossellini alkoivat tehdä uuden tyyppisiä elokuvia. He eivät pystyneet tai halunneet kuvata Cinecittàn studioilla, joten he tekivät elokuvansa ulkona ja käyttivät usein amatöörinäyttelijöitä.


title: Italian elokuva

text: Sodan jälkeen syntynyttä uutta tyyliä kutsutaan neorealismiksi. Yleiseen tietoisuuteen se tuli 1945 Rossellinin ohjaaman "Rooma – avoin kaupunki" myötä. Sen dokumentaarisesta otteesta, jälkiäänitetystä ääniraidasta ja improvisaatiosta tuli neorealismin keskeisiä piirteitä. Muita merkittäviä neorealistisia elokuvia olivat Viscontin "Maa järisee" (1948) ja Rossellinin "Paisa – vapauden tuli" (1946) ja "Saksa vuonna nolla" (1947). Kolmas merkittävä neorealisti oli Vittorio de Sica, joka työskenteli tyylistä paljon kirjoittaneen käsikirjoittaja Cesare Zavattinin kanssa. De Sican merkittävimpiä elokuvia olivat "Sciuscià – viattomat" (1946), "Polkupyörävaras" (1948) ja "Umberto D. – elämän vanki" (1952).


title: Italian elokuva

text: Vaikka neorealistiset elokuvat saivatkin maailmanlaajuista mainetta, ne eivät olleet kotimaassaan erityisen suosittuja. Neorealismi liikkeenä alkoi hajota 1950-luvun alussa. Yhdysvaltalaiset elokuvat olivat palanneet Italian markkinoille, ja Cinecittà avattiin uudelleen, minkä seurauksena myös kotimaan tuotanto alkoi kasvaa. Lisäksi vuonna 1948 valtaan noussut kristillisdemokraattinen puolue ei pitänyt neorealistien tuotantotavoista eikä heidän vasemmistolaisesta ideologiastaan ja antoi tukensa perinteiselle elokuva-alalle. Vaikka varsinainen neorealismi hävisi, sen vaikutus Italian elokuvaan oli suuri. Sen tyylikeinot ja yhteiskunnallis-poliittinen sanoma ovat olleet keskeisiä italialaiselle elokuvalle neorealismin jälkeenkin. Lisäksi se asetti tietynlaisen standardin, johon myöhempiä italialaiselokuvia on verrattu.


title: Italian elokuva

text: Italian elokuva pärjäsi hyvin 1950- ja 1960-luvuilla; esimerkiksi vuonna 1955 myytiin 819 miljoonaa elokuvalippua, eikä tulosta ole sittemmin ylitetty. Elokuvatuotantokin oli selvässä kasvussa, ja kotimaisten elokuvien osuus teatteriesityksistä kasvoi hiljalleen. Melodraama oli 1950-luvulla suosittu genre. Merkittävin tyylisuunnan ohjaajista oli Raffaello Matarazzo. Koomikoista suosittuja olivat Totò ja Alberto Sordi. Samaan aikaan elokuva-alalla nousi useita niin kutsuttuja seksisymboleita.


title: Italian elokuva

text:
Vanhojen italialaisten historiallisten spektaakkelien jalanjäljissä syntyi 1950-luvulla oma elokuvalajinsa, "peplum". Tyylilaji kukoisti 1958–1964, ja se syntyi käytännössä elokuvan "Voittamaton Herkules" jälkeen. "Peplumeiden" kanssa samaan aikaan alkoi italialaisten kauhuelokuvien pari vuosikymmentä kestänyt kukoistuskausi. Michelangelo Antonioni ja Federico Fellini olivat 1950-luvun merkittävimmät uudet "auteurit". Jos taide-elokuvassa 1940-luku oli ollut Rossellinin, de Sican ja Viscontin, niin 1950-luvulla merkittävin kolmikko olikin Antonioni, Fellini ja Visconti.
Italian elokuva nousi todelliseen kukoistuskauteen 1960-luvulla. Italialaisten elokuvien osuus kotimaan markkinoista kasvoi vuonna 1960 ensimmäisen kerran 50 prosenttiin sitten toisen maailmansodan. Italialaisen elokuvan uuteen suosioon vaikuttivat erityisesti Federico Fellinin "Ihana elämä" ("La dolce vita") ja Luchino Viscontin "Rocco ja hänen veljensä", jotka olivat sekä kriitikoiden ylistämiä että menestyneitä myös ulkomailla. Samana vuonna ilmestyi myös Michelangelo Antonionin "Seikkailu", joka oli taiteellisesti korkeatasoinen muttei kuitenkaan menestynyt aivan yhtä hyvin elokuvateattereissa. Fellinin, Viscontin ja Antonionin jalanjälkiä seurasi pian monia uusia ohjaajia. Vuosien 1961 ja 1962 aikana ilmestyi lukuisia esikoisohjauksia. Italialaisia debyyttielokuvia vuonna 1961 olivat Pier Paolo Pasolinin "Pummi", Vittorio De Setan "Vuoriston rosvot", Ermanno Olmin "Paikka nuorelle miehelle" ja Elio Petrin "Murhaaja saapuu" sekä vuonna 1962 Bernardo Bertoluccin "Viikatemies" ja Tavianin veljesten "Merkitty mies".


title: Italian elokuva

text: Neorealismin vaikutus näkyi myös viihde-elokuvassa. Tyyli kehittyi hiljalleen niin sanotuksi "commedia all’italiana" -tyyliksi, joka muodostui 1950-luvun lopulla. Komediaelokuvan ohella myös niin sanotut spagettiwesternit saavuttivat suosiota myös ulkomailla. Genren suosioon vaikutti erityisesti Sergio Leone, jonka vuoden 1964 elokuvasta "Kourallinen dollareita" tuli yksi Italian elokuvahistorian menestyneimpiä elokuvia. Menestyksen seurauksena useat ohjaajat siirtyivät tekemään mytologisten elokuvien sijaan lännenelokuvia.


title: Italian elokuva

text: 1960-luvun ilmiö olivat mondo-dokumenttien nimellä tunnetuksi tulleet laskelmoivan šokeeraavat katsaukset eri maiden omituisiin tapoihin. Tyylilajin aloitti "Mondo Cane – kova maailma" (1962), joka sai seuraavana vuonna jatko-osan. Niiden ohjaajat Jacopetti ja Prosperi tekivät vielä rajumman šokkidokumentin "Hyvästi Afrikka" ("Africa addio", 1966), joka kiellettiin Suomessa aluksi kokonaan, mutta tuotiin sitten leikattuna ensi-iltaan 1968.


title: Italian elokuva

text:
Italialainen elokuvaidentiteetti alkoi hajota 1970-luvulla, kun riippuvuus kansainvälisistä markkinoista kasvoi. Italialaisissa elokuvissa oli jo aiemminkin käytetty ulkomaalaisia näyttelijöitä, mutta 1970-luvulla tapa yleistyi. Vaikka taide-elokuva kansainvälistyikin, selvä italialainen piirre säilyi 1970-luvulla kuitenkin kahdenlaisisissa elokuvissa. Nämä tyylit olivat poliittinen elokuva, joka käsitteli mafian ja terrorismin aiheuttamaa yhteiskunnallista uhkaa, ja historiallinen elokuva, joka käsitteli erityisesti fasismin ajan perintöä.
Perinteisen elokuva-alan asema näytti periaatteessa hyvältä vielä 1970-luvun alussa. Italialaisten elokuvien osuus kotimaan markkinoista nousi huippuunsa vuonna 1971, kun peräti 65 prosenttia lipputuloista tuli italialaisista elokuvista. Ala oli kuitenkin voimakkaasti jakautumassa kahtia: "Viimeinen tango Pariisissa" oli ilmestymisvuonnaan koko maailmaan kuudenneksi tuottoisin elokuva, mutta samaan aikaan kymmenien elokuvien tuotto ei riittänyt kattamaan edes valmistuskuluja. Elokuvatuotannon laatua heikensivät kohoavat tuotantokustannukset ja monien veteraaniohjaajien, kuten Viscontin, de Sican, Rossellinin ja Pasolinin, kuolemat. Samalla Hollywood haastoi Italian markkinat aggressiivisella markkinoinnilla ja alkoi saada pian valta-asemaa myös Italiassa. Voittojen takaamiseksi elokuvalippujen hintoja nostettiin, mikä aiheutti 1970-luvun puolivälin jälkeen elokuvissakäymisen voimakkaan vähenemisen.


title: Italian elokuva

text: Perinteiseen elokuva-alaan iski myös television vaikutus. Kaupallisen television vapautuminen vuonna 1976 vähensi oman osuutensa elokuvateattereiden suosiosta. Radiotelevisione Italiana (RAI) oli jo 1960-luvun lopulla alkanut houkutella elokuvaohjaajia tekemään televisioelokuvia, joita kuitenkin levitettäisiin alkuun pienimuotoisesti myös teattereissa.


title: Italian elokuva

text: Italialaista elokuvaa pidettiin 1980-luvulla lähes kuolleena, mutta vuosikymmenen lopulla elokuva-ala alkoi uudistua. Merkkinä tästä Giuseppe Tornatoren ohjaama "Cinema Paradiso" voitti Oscar-palkinnon vuonna 1989. Sen menestystä jatkoivat Oscarilla palkittu Gabriele Salvatoresin "Mediterraneo", European Film Awardilla palkittu Gianni Amelion "Varastetut lapset" ja Roberto Benignin kolmella Oscarilla palkittu "Kaunis elämä". Uuden menestyksen myötä 1990-luvulla syntyi termi uusi italialainen elokuva. Uuden italialaisen elokuvan tunnusomainen piirre on sen monimuotoisuus. Vaikka siihen liitettiin lisäksi ”nuorien” elokuvantekijöiden tuleminen, esimerkiksi Gianni Amelio ja Nanni Moretti olivat aloittaneet uransa jo 1970-luvulla. Monet elokuvista olivat kuitenkin uusien kykyjen valmistamia.


title: Italian elokuva

text: Ennen ensimmäistä maailmansotaa Italiassa kehittyi ilmiö, jota myöhemmin on kutsuttu tähtijärjestelmäksi. Ilmiö syntyi Italiassa jopa ennemmin kuin Hollywoodissa. Ensimmäisiä elokuvatähtiä olivat erityisesti monet naispuoliset niin sanotut diivanäyttelijät. Monia elokuvia käsikirjoitettiin suoraan jokaiselle näyttelijälle, joiden tavaramerkkejä oli poseeraukset, joiden avulla he esittivät sensuelleja mutta piinattuja hahmoja. Tunnetuimpia diivoja olivat Lyda Borelli, Francesca Bertini, Pina Menichelli ja Hesperia. Miesnäyttelijöistä oikeastaan vain Amleto Novelli ja Bartolomeo Pagano saivat laajempaa kansansuosiota. Paganon ympärille kehitettiin jopa pitkä "Maciste"-elokuvien sarja.


title: Italian elokuva

text: Neorealistisella kaudella elokuvissa käytettiin usein amatöörinäyttelijöitä, eikä tuona aikana oikein ollut sijaa niin sanotuille ”tähtinäyttelijöille”. Tähtijärjestelmä palasi italialaiseen elokuvaan sen lukuisten naisnäyttelijöiden ansiosta. Heistä Silvana Mangano avasi tien muille muodokkaille naisille ja tunnetuimmiksi nousivat Gina Lollobrigida ja Sophia Loren, jotka myös tekivät uraa Italian ulkopuolella. Lorenista tuli käytännössä kansainvälinen tähtinäyttelijä, kun hän voitti Oscar-palkinnon 26-vuotiaana elokuvasta "Kaksi naista". Tunnettuihin naisnäyttelijöihin lukeutui myös Anna Magnani.


title: Italian elokuva

text: Naisnäyttelijät olivat hallinneet Italian elokuvamarkkinoita 1950-luvulla, mutta 1960-luvulla alkoi myös miesnäyttelijöiden suosio kasvaa. Marcello Mastroianni johti miesten uutta tulemista. Hän esiintyi monissa erilaisissa rooleissa Italiassa ja ulkomailla. Samaan aikaan huipulle nousi neljä merkittävää komedianäyttelijää, Vittorio Gassman, Alberto Sordi, Ugo Tognazzi ja Nino Manfredi. Naisnäyttelijöistä 1960-luvulla huipulle nousivat Claudia Cardinale, Stefania Sandrelli ja Monica Vitti. Samalla vuosikymmenellä alkoi elokuviin tulla myös huomattavasti enemmän näyttelijäkoulutuksen saaneita miesnäyttelijöitä, kuten Giancarlo Giannini ja hänen jälkeensä Michele Placido, Sergio Castellitto ja Gian Maria Volonté.


title: Italian elokuva

text: Italian elokuvan tähtijärjestelmä on osittain alkanut hiipua 1960-luvun jälkeen, sillä yleisö on entistä enemmän alkanut ottaa idolinsa televisiosta, urheilusta ja popmusiikista. Lännenelokuvaa ja slapstick-komediaa yhdistäneet Bud Spencer ja Terence Hill olivat suosittuja 1970-luvulla, ja näyttelijä-muusikko Adriano Celentano aiheutti pienen sensaation 1980-luvulla. Tunnetuimpia italialaisia nykynäyttelijöitä ovat Roberto Benigni, Monica Bellucci, Valeria Golino ja Anna Galiena.


title: Italian elokuva

text: Ohjaaja Mario Monicellin mukaan italialaisissa komediaelokuvissa on yhdistynyt perinteisesti nauru ja epätoivo ja niiden huumori on ollut kyynistä. Tyyli onkin tietynlaista jatkumoa "commedia dell'arte" -teatteriperinteelle. "Commedia all’italiana" kukoisti erityisesti Italian taloudellisen nousukauden aikana, ja tyylilajissa esitettiin usein yhteiskunnan nopean muutoksen aiheuttamia ristiriitoja. "Commedia all’italiana" leimattiin aikakaudellaan pelkästään kaupalliseksi lajityypiksi, mutta nykyään monia elokuvia pidetään taiteellisesti arvokkaina.


title: Italian elokuva

text: "Commedia all’italianan" katsotaan alkaneen Monicellin vuoden 1958 elokuvasta "I soliti ignoti". Sitä seurasi useita elokuvia, jotka kuvasivat koomisesti ja kyynisesti, kuinka italialaiset henkilöt kohtasivat maan niin sanotun talousihmeen. Tyylilajin klassikoihin lukeutuvat Dino Risin "Vaikea elämä" (1961), "Playboy" (1962) ja "I mostri" (1963), Luciano Salcen "La voglia matta" (1962) sekä de Sican "Il Boom" (1963).


title: Italian elokuva

text: "Commedia all’italiana" alkoi hiipua 1970-luvulla, kun tyylilaji ei pysynyt enää uusien nuortenliikkeiden ja yhteiskunnallisten muutosten perässä. Lisäksi genren huippuvuosien tekijät alkoivat ikääntyä. Ettore Scolan vuoden 1974 elokuvaa "Mehän rakastimme toisiamme niin paljon" pidetään tyylin kypsimpänä edustajana. Scolan "Terassia" (1980) voidaan kutsua jopa tyylin muistokirjoitukseksi. Vaikka 1970-luvulla nousi uusia merkittäviä koomikoita, kuten Giancarlo Giannini ja Mariangela Melato, varsinainen "Commedia all’italiana" hävisi. Tyylillä ei ole enää paljoakaan yhteistä 1980-luvulla kehittyneen uuden italialaisen komediaelokuvan kanssa.


title: Italian elokuva

text: "Peplum"-nimellä viitataan Italiassa 1950-luvun lopulla ja 1960-luvun alkupuolella kukoistaneeseen seikkailuelokuvan tyylilajiin. Lajityypin juuret ovat mykkäkauden historiallisissa spektaakkeleissa ja Cinecittàssa 1950-luvulla kuvatuissa amerikkalaisissa ja italialaisissa historia- ja raamattuaihaieissa elokuvissa. Ensimmäisenä "peplumina" pidetään Pietro Franciscin "Voittamatonta Herkulesta" (1957), jonka pääosan esittäjä Steve Reeves nousi kuuluisaksi ja joka sai valtaisan suosion erityisesti Yhdysvalloissa.


title: Italian elokuva

text: "Peplumeiden" päähahmoma oli usein antiikin historian tai mytologian lihaksikas sankari, jota esitti yleensä yhdysvaltalainen kehonrakentaja. Päähenkilö oli usein joko Maciste, Herakles, Goljat tai jokin muu mytologian hahmo. Seikkailut sijoitettiin usein antiikin Kreikkaan tai Roomaan, mutta ne saatettiin käydä myös esimerkiksi muinaisessa Egyptissä, Kiinassa tai täysin kuvitteellisessa ympäristössä.


title: Italian elokuva

text: Vaikka Italiassa oli tehty lännenelokuvia aiemminkin, spagettiwesterninä tunnettu tyyli alkoi Sergio Leonen elokuvasta "Kourallinen dollareita" (1964). Sen menestyksen jälkeen Leone teki itse lisää spagettiwesternejä ja monet erityisesti "peplumeita" aiemmin tehneet ohjaajat siirtyivät uuden tyylin pariin. Genre kukoisti noin vuosikymmenen ajan, vaikka vielä 1980-luvullakin tehtiin joitakin slapstick-komedioita.


title: Italian elokuva

text: "Kourallisesta dollareita" lähtien spagettiwesternit erosivat selvästi klassista yhdysvaltalaisista lännenelokuvista, joissa hyvät ja pahat ovat erilaisia henkilöhahmoja. Spagettiwesterneissä päähenkilö on yleensä kyyninen antisankari ja ympäröivä maailma usein väkivaltainen ja moraaliton. Spagettiwesterneille oli tyypillistä myös tietyt päähenkilön ympärille kehittyneet sarjat.


title: Italian elokuva

text: Vaikka Italiassa oli tehty kauhuelokuvia jo aiemminkin, varsinainen italialainen kauhuelokuva kehittyi vasta 1950-luvulla. Riccardo Freda ja Mario Bava olivat ensimmäiset, jotka onnistuivat yhdistämään modernin kauhuelokuvan ja italialaisen tyylin. Varsinkin Bavan vuonna 1960 julkaistu "Paholaisen naamio" nosti genren suosiota nopeasti. Kauhuelokuva sekoittui lisäksi suosittuun "peplum"-genreen ja tieteisfiktioon. Kauhuelokuvat olivat 1960-luvulla niin suosittuja, että niistä tehtiin myös lukuisia parodioita. Tyylilaji jakautui 1970-luvulla moniin eri alalajityyppeihin, kuten Lucio Fulcin ja Umberto Lenzin zombie- ja kannibaalielokuviin. Uuteen suosioon kauhuelokuvat nosti Dario Argento, josta tuli maailmankuulu italialaisen kauhuelokuvan mestari.


title: Italian elokuva

text: Italiassa kauhuelokuvaa lähellä oli niin sanottu "giallo" (”keltainen”). Nimi syntyi alkujaan viittaamaan ulkomaalaisten etsivätarinoiden halpoihin taskukirjaversioihin, joiden kannet olivat usein keltaiset. Elokuvalajina "giallo" oli hyvin moni-ilmeinen, sillä nimi saatettiin liittää esimerkiksi poliisielokuviin, psykologisiin jännityselokuviin tai kauhuelokuviin. Ensimmäisenä "giallona" pidetään yleensä Mario Bavan elokuvaa "La ragazza che sapeva troppo" (1963). Lajityyppi jäi kuitenkin aluksi kauhuelokuvan ja spagettiwesternien varjoon, mutta se alkoi kerätä suosiota 1960-luvun lopulla. Dario Argenton "Kuoleman linnun" (1970) jälkeen "giallo" koki huippuhetkensä, jota kesti noin viisi vuotta. Monet "gialloja" tehneet ohjaajat siirtyivät muihin elokuviin. Italialaisen kauhuelokuvan ja "giallojen" perintö näkyy kuitenkin yhdysvaltalaisissa slashereissa.


title: Italian elokuva

text: Ulkomaalaiset elokuvat ovat Italiassa aina jälkiäänitetty, sillä Benito Mussolinin vuonna 1927 allekirjoittama laki kielsi kaikkien ulkomaalaisten elokuvien esittämisen alkuperäisellä kielellä, ja tapa on tuon jälkeen jäänyt italialaiseen elokuvaan. Varsinkin Hollywood tuotti itse varhaisessa vaiheessa elokuvista myös italiaksi dubattuja versioita, jotka menivät Italian markkinoille, mutta jo 1930-luvulla Cines-elokuvayhtiö loi omat jälkiäänitysstudionsa. Dubbauksen asemaa vankistivat myös monet neorealistiset elokuvat, jotka jouduttiin usein jälkiäänittämään vaikeiden kuvausolosuhteiden ja amatöörinäyttelijöiden takia, vaikka ne olikin tehty italiaksi.


title: Italian elokuva

text: Dubbauksen arvostus on noussut Italiassa 1900-luvun lopulla. Monet merkittävät elokuvaohjaajat olivat aiemmin vastustaneet dubbausta, ja esimerkiksi vuonna 1968 Filmcritica-lehden niin sanotussa Amalfin manifestissä Michelangelo Antonioni, Marco Bellocchio, Bernardo Bertolucci, Pier Paolo Pasolini, Alberto Lattuada ja Tavianin veljekset vaativat tavan lopettamista Italian elokuvan pelastamiseksi. Jälkiäänitys on kuitenkin säilynyt, ja 1990-luvulla elokuvien lopputeksteihin alkoikin ilmestyä dubbaajien nimiäkin. Menestyneimpiä ääninäyttelijöitä ovat olleet Gualtiero De Angelis, Emilio Cigoli, Oresto Lionello ja Ferruccio Amendola, joka on ollut muun muassa Robert De Niron, Dustin Hoffmanin ja Al Pacinon italialainen ääni.


title: Italian elokuva

text: David di Donatello -palkintoa kutsutaan Italian Oscar-palkinnoksi, sillä palkinnosta päättävät Oscareiden tapaan elokuva-alan ammattilaiset, muun muassa käsikirjoittajat, näyttelijät ja teknikot. David di Donatelloja on jaettu vuodesta 1956 ja voittajille annettava palkinto on kultainen kopio Donatellon "Daavid"-patsaasta. Palkintoja jaetaan useassa kategoriassa italialaisille ja ulkomaalaisille elokuville. Vuonna 2012 kategorioita oli italialaisille elokuville 22. Lisäksi jaettiin erikoispalkinto, palkinto eurooppalaiselle elokuvalle ja palkinto Euroopan ulkopuoliselle elokuvalle. David di Donatello ei ole kuitenkaan Italian vanhin elokuvapalkinto, sillä Nastro d’argentoa on jaettu jo vuodesta 1946. Sitä jakaa Italian elokuvajournalistien liitto. Vuonna 2010 jaettiin 27 palkintoa. Niiden joukossa oli muutama erikoispalkinto, palkinto eurooppalaiselle elokuvalle ja palkinto Euroopan ulkopuoliselle elokuvalle.


title: Italian elokuva

text: Italiassa järjestetään myös lukuisia elokuvajuhlia, ja niistä merkittävin on syyskuussa pidettävä Venetsian elokuvajuhlat. Ne järjestettiin ensimmäisen kerran vuonna 1932 Venetsian biennaalin yhteydessä, mutta jo vuodesta 1935 ne ovat olleet vuosittain järjestettävä oma tapahtumansa. Venetsian elokuvajuhlien pääpalkinto on Kultainen leijona.


title: Jaakko Henrikinpoika Hästesko

text: Jaakko Henrikinpoika Hästesko eli Jacob Henriksson Hästesko (k. 1567) oli Viipurin linnanpäällikkö, Eerik XIV:n luotettu, ja toimi Suomessa väliaikaisena ylikäskynhaltijana 1562 ja 1564.


title: Jaakko Henrikinpoika Hästesko

text: Hästesko toimi Viipurin linnanpäällikkönä 1559–1565. Hän osallistui Juhana-herttuan vastaisiin sotatoimiin 1563. Hänet määrättiin ylipäälliköksi Pohjoismaiden seitsenvuotiseen sotaan kuuluvaan Tanskan sotaan 1565, ja samana vuonna hän kärsi Axtornan tappion. Hän jäi tanskalaisten vangiksi 1566 ja kuoli sotavankeudessa.


title: Pehr Högström

text: Pehr Högström (1714–1784) oli ruotsalainen pappi. Hän sai 1742 nimityksen kirkkoherraksi Jällivaaraan, 1749 Skellefteåhon. Hän väitteli teologian tohtoriksi 1772. Kiertäessään tarkastusmatkoilla hän perehtyi saamelaisten oloihin ja julkaisi kuvauksen "Beskrifning öfver de till Sveriges krona lydande Lappmarker" (1747. Teoksella katsotaan olevan myös luonnontieteellistä arvoa. Hän toimi saamelaisten opettajana ja saamenkielisen hengellisen kirjallisuuden kirjoittajana. Hän käänsi saamen kielelle Güttnerin postillan ja laati katekismuksen selityksen.


title: Pauvres honteux

text: Pauvres honteux (ranskaa, suomeksi 'kainot köyhät', 'häveliäät köyhät') on sääty-yhteiskunnan aikaan kuuluva ilmaus, jolla viitattiin köyhiin, jotka arastelivat turvautua yhteiskunnan apuun, ja toisinaan sillä viitattiin erityisesti taloudellisiin vaikeuksiin ajautuneisiin henkilöihin, jotka eivät aiemman asemansa tai säätynsä vuoksi voi turvautua yhteiskunnan apuun. Heidän auttamisekseen perustettiin erityisiä apujärjestöjä ja turvakoteja. Vaikka luokastaan pudonneille on ollut aina tarjolla erityisapua, nimitys on ollut käytössä erityisesti Ruotsissa, jossa oli 1800-luvun jälkipuolella Tukholmaan perustetut Asylet för pauvres honteux ja Sällskapet Vänner till pauvres honteux. Suomessakin termi on ollut käytössä vielä toisen maailmansodan jälkeen. Sillä on viitattu esimerkiksi venäläisiin emigrantteihin.


title: Marrakech-Tensift-Al Haouz

text: Marrakech-Tensift-Al Haouz () oli yksi Marokon 16 alueesta ().


title: Marrakech-Tensift-Al Haouz

text: Vuonna 2015 Marrakech-Tensift-Al Haouziin liittyi Doukkala-Abdan alueen maakunnat Safi ja Youssoufia. Näin muodostui uusi Marrakesh-Safin alue.


title: Marrakech-Tensift-Al Haouz

text: Asukkaita alueella oli vuoden 2004 väestönlaskennassa 3 102 652, joista ulkomaisia oli 4 141. Kotitalouksia oli 565 883. Vuoden 1994 väestönlaskennassa väkiluku oli 2 724 204. Marrakech-Tensift-Al Haouzin pääkaupunki oli Marrakech, ja pinta-alaa alueella oli 31 160 neliökilometriä.


title: Marrakech-Tensift-Al Haouz

text: Marokon keskiosassa sijaitseva Marrakech-Tensift-Al Haouz oli jaettu Marrakechin prefektuuriin sekä neljään provinssiin, jotka olivat Al Haouz, Chichaoua, El Kelaâ des Sraghna ja Essaouira. Prefektuuri ja provinssit on jaettu edelleen 213 kuntaan, joista 198 on maalaiskuntia () ja loput 15 kaupunkimaisempia ().


title: Marrakech-Tensift-Al Haouz

text: Marrakech-Tensift-Al Haouzin alueen pääkaupunki Marrakech on suosittu matkailukohde, jonka nähtävyyksiin lukeutuvat muun muassa Koutoubian moskeija, Ben Youssefin madrasa, saadidynastian haudat ja El Badin palatsi. Rannikolla sijaitsee puolestaan Essaouiran kaupunki, jonka medina kuuluu Unescon maailmanperintöluetteloon.


title: Oikeudenmukaisuusvaatimuksia

text: Oikeudenmukaisuusvaatimuksia (, "Dikaiōmata (poleōn)", ”(Kaupunkien) oikeudenmukaisuusvaatimuksia”) oli Aristoteleen kirjoittama antiikin kreikkalainen teos, joka kokosi yhteen kreikkalaisten kaupunkivaltioiden ("polis") tekemiä päätöksiä. Se on eräs esimerkki Aristoteleen tekemistä historiallisista tutkimuksista. Teos ei ole säilynyt nykyaikaan, mutta siitä tunnetaan joitakin katkelmia.


title: Oikeudenmukaisuusvaatimuksia

text: Teos käsitti yhden kirjan ja se tunnetaan muun muassa Diogenes Laertioksen maininnasta. Teoksen kreikankielisen nimen "dikaiōmata" viittasi antiikin Kreikassa yleisesti todistusaineistona käytettyihin dokumentteihin ja edelleen oikeutukseen ja oikeudenmukaisuusvaatimuksiin. Aristoteleen teoksen tapauksessa teoksen nimellä oli viimeksi mainittu sivumerkitys.


title: Oikeudenmukaisuusvaatimuksia

text: Teos kokosi yhteen ennen kaikkea kaupunkivaltioiden tekemiä päätöksiä koskien maa-alueita. Aristoteles kokosi teoksen Makedonian kuningas Filippos II:n käyttöön, jotta tämä voisi sovitella sen avulla kaupunkien välisiä rajakiistoja. Aristoteles kutsuttiin työhön sen jälkeen kun Filippos oli voittanut kreikkalaiset Khaironeian taistelussa vuonna 338 eaa., ja teoksella oli keskeinen rooli Filippoksen järjestellessä kreikkalaisten kaupunkivaltioiden asioita voittonsa jälkeen.


title: Oikeudenmukaisuusvaatimuksia

text: Eräässä teoksesta säilyneessä katkelmassa mainitaan Oropoksen maa-alueiden jako ateenalaisten kesken. Toisessa katkelmassa puolestaan viitataan Aleksanteri Epeiroslaisen sotaretkeen, jonka tämä teki suur-kreikkalaisen Taraksen siirtokunnan avuksi vuonna 334 tai 333 eaa. Tämän vuoksi on ehdotettu, että teos olisi julkaistu vasta Aleksanterin aikana ja sen tarkoituksena olisi ollut vastata Filippoksen järjestelyitä vastaan nousseeseen tyytymättömyyteen. Erään toisen ehdotuksen mukaan teos olisi kyllä koottu Filippoksen käyttöön mutta julkaistu Aleksanterin aikana laajennettuna käsittelemään myös suur-kreikkalaisten alueiden asioita.


title: Kiasma-teatteri

text:
Kiasma-teatteri on nykytaiteen museon Kiasman vierailuteatteri ja esittävän taiteen näyttämö. Sen toimintaan kuuluu nykytaiteen kehittämis- ja kokeiluprojekteja ja kansainvälisiä esittävän taiteen projekteja.
Kiasma-teatteri on kulttuurin ja taiteen tuottaja, sekä kohtaamispaikka, joka vastaa taiteellisen esitystoiminnan kokonaisuuksista ja yksittäisistä tapahtumista. Myös yleisöä otetaan usein mukaan taiteen tekemiseen.


title: Kiasma-teatteri

text: Kiasma-teatterin festivaalit, URB – urbaanin taiteen festivaali ja :/teatteri.nyt perustuvat verkottuvaan ja osallistavaan työtapaan. URB-festivaalin kautta Kiasma tukee kaupunkikulttuuria ja urbaanien taiteiden yhteistyötä. URBin ohjelma keskittyy Kiasman lisäksi Itä-Helsingin kulttuurikeskus Stoaan ja kaupunkitilaan. /teatteri.nyt esittelee uutta esitystaidetta ja järjestää työpajoja.


title: Kiasma-teatteri

text: Kiasma-teatteri tekee yhteistyötä muiden festivaalien kanssa, kuten "Liikkeellä marraskuussa – kansainvälisen nykytanssifestivaali" ja DocPoint – Helsingin dokumenttielokuvafestivaali.


title: Kiasma-teatteri

text: Kiasma-teatterissa oli vuonna 2011 tapahtumia 119, kaksi omaa kansainvälistä festivaalia ja kävijöitä 15 000. Vuonna 2012 tapahtumia oli 242 ja kävijöitä 26 815, URB-festivaali järjestettiin tapansa mukaan kesällä ja /teatteri.nyt ”Esityskomposti”-tapahtumana Kiasman 3. kerroksessa lokakuussa. Esityskomposti oli osa kokoelmanäyttelyä "Tosi kyseessä – Dokumentti nykytaiteessa".


title: My Shameful

text: My Shameful on suomalainen doom/death metal -yhtye, johon kuuluu suomalaisia, saksalaisia sekä yhdysvaltalaisia jäseniä. Yhtyeen musiikissa on vaikutteita myös funeral doomista.


title: My Shameful

text: EP:t


title: Koskimonnit

text: Koskimonnit ("Sisoridae") on monnikaloihin kuuluva heimo. Heimon lajeja tavataan makeista vesistä Aasiasta.


title: Koskimonnit

text: Varhaisimmat koskimonnien heimoon kuuluvien lajien fossiilit on ajoitettu plioseenikaudelle. Nykyään heimoon kuuluu lähteestä riippuen 17–22 sukua ja 85–167 lajia. Koskimonnit jaetaan kahteen alaheimoon, jotka ovat "Glyptosterninae" ja "Sisorinae". Suurin osa koskimonneista on pienehköjä kaloja, mutta suurimmat lajit, kuten jättivirtamonni ("Bagarius yarrelli") voivat saavuttaa 2 metrin pituuden. Heimon kaloille tyypillisiä piirteitä ovat suurikokoinen rasvaevä, joka voi olla yhtynyt pyrstöevän kanssa, lyhyehkö selkäevä, suomuton iho, jossa on nystyjä ja kuonon 4 viiksisäieparia. Siimakoskimonnilla ("Sisor rabdophorus") säiepareja on 6. Useilla koskimonneilla on myös tarttumaelin vatsassa, jonka avulla ne voivat tarrautua kiviin.


title: Koskimonnit

text: Koskimonnilajeja tavataan makeista vesistä Turkista Syyriaan ja Afganistanista Intain ja Pakistanin sekä Kaakkois-Aasian kautta Etelä-Kiinaan. Suurin osa heimon kaloista elää nopeasti virtaavissa puroissa ja joissa, joskin heimon kuuluu myös hitaammin virtaavissa vesissä eläviä lajeja.


title: Osaamisen markkinointi

text: Osaamisen markkinointi on markkinoinnin käsite, jossa markkinoinnin keskiöön otetaan asiantuntijayrityksen osaaminen. Osaamisen markkinointi mielletään usein myös houkuttelumarkkinoinniksi tai Inbound-markkinoinniksi.


title: Osaamisen markkinointi

text: Osaamisen markkinoinnissa asiantuntijayritysten asiantuntijuus muodostaa markkinoinnin kärjen. Osaamisen markkinointia voidaan toteuttaa monikanavaisesti.


title: The Shard

text:
The Shard on pilvenpiirtäjä Lontoossa Isossa-Britanniassa. Valmistuttuaan tämä 310 metriä korkea pilvenpiirtäjä oli Euroopan korkein. Teräksestä ja lasista rakennetussa The Shardissa on toimistotiloja, ravintoloita, kauppoja, viiden tähden hotelli sekä kymmenen luksusasuntoa. The Shardin 244 metrin korkeudella olevalta näköalatasanteelta voi kirkkaana päivänä nähdä 60 kilometrin päähän. Arkkitehti Renzo Pianon suunnittelema rakennus valmistui helmikuussa 2013.
The Shard korvasi tontilla aiemmin sijainneen 24 kerroksisen Southwark Towerin.


title: Solomon R. Guggenheim

text: Solomon Robert Guggenheim (2. helmikuuta 1861 Philadelphia, Pennsylvania – 3. marraskuuta 1949 Long Island, New York) oli yhdysvaltalainen liikemies sekä taiteenkeräilijä ja Solomon R. Guggenheimin säätiön perustaja.


title: Solomon R. Guggenheim

text: Guggenheim ansaitsi omaisuutensa Guggenheimin suvun kaivosyhtiöiden perustajana ja johtajana Meksikossa, Chilessä ja Alaskassa 1890- ja 1900-luvuilla. Hän meni naimisiin Rothschildin sukuun kuuluneen Irene Rothschildin kanssa 1895 ja sai tältä innostuksen taiteen keräilyyn. 1920-luvulla hänen kiinnostuksensa suuntautui moderniin taiteeseen saksalaisen taiteilijan Hilla Rebayn vaikutuksesta. Vuonna 1937 Guggenheim perusti Solomon R. Guggenheimin säätiön edistämään abstraktia taidetta ja tukemaan taiteilijoita. Vuonna 1939 hän avasi nykytaiteen taidemuseonsa, joka nimettiin myöhemmin Solomon R. Guggenheim -museoksi, ja vuonna 1959 valmistui New Yorkiin Frank Lloyd Wrightin suunnittelema museorakennus, josta taidekokoelma sai pysyvän sijoituspaikan.


title: Solomon R. Guggenheim

text: Guggenheim kuoli vuonna 1949. Hänellä oli kolme tytärtä.


title: ...of Dust

text: ...of Dust on My Shamefulin toinen studioalbumi, joka julkaistiin vuonna 2004.


title: ...of Dust

text: Kaikki kappaleet kirjoittanut Sami Rautio.


title: Udit Narayan

text: Udit Narayan (oik. Udit Narayan Jha, s. 1. joulukuuta 1955 Bhardah, Nepal) on nepalilaissyntyinen intialainen playback-laulaja. Hänet tunnetaan parhaiten hindinkielisestä elokuvateollisuudesta, mutta hän on laulanut myös monilla muilla intialaisilla kielillä. Hän on voittanut kolme National Film Awards -palkintoa ja viisi Filmfare Awards -palkintoa. Intian valtio myönsi Narayanille Padma Shri -palkinnon vuonna 2009 ja Padma Bhushan -palkinnon vuonna 2016.


title: Lego The Lord of the Rings

text: Lego The Lord of the Rings on Traveller’s Talesin kehittämä toimintaseikkailupeli, joka julkaistiin usealle alustalle vuonna 2012.


title: Lego The Lord of the Rings

text: Peli perustuu "Taru sormusten herrasta" -elokuvatrilogiaan. Peli seuraa elokuvien tarinaa. Pelin ääni- ja musiikkiraita on suoraan elokuvista. Traveller’s Tales on sanonut, että pelissä on vähemmän ”kermakakkukomediaa” kuin muissa LEGO-lisensoiduissa peleissä. Vaikka peli seuraakin elokuvien tarinaa, kohtauksia on muutettu lapsiystävällisemmiksi ja humoristisemmiksi. Pelissä on LEGO-sarjan muista peleistä tuttu Drop-In–Drop-Out-moninpelimekaniikka, joka mahdollistaa toisen henkilön liittymisen peliin missä vaiheessa tahansa. Peli muistuttaa enemmän roolipelejä kuin muut sarjan pelit, sillä jokaisella hahmolla on tietty määrä tavaraa, jota se voi kuljettaa.


title: Lego The Lord of the Rings

text: Pääosin pelaaminen on samankaltaista kuin aikaisemmissa LEGO-peleissä. Pelissä kuuluu ratkaista erilaisia pulmia, esimerkiksi kokoamalla LEGO-rakennelmia. Pelissä on myös erilaisia vihollisia.


title: Lego The Lord of the Rings

text: Peliin on lisätty ominaisuuksia vanhoista Lego-peleistä. Näitä ovat Keski-Maassa liikkuminen tehtävien välillä, eri henkilöiden tarinoiden välissä vaihtaminen. Pelaajalla on myös mahdollisuus kerätä ja käyttää useita erilaisia aseita ja taikaesineitä. Näitä ovat muun muassa Eärendilin valo, haltiaköysi, erilaiset miekat, jouset ja kirveet. Jokaisella hahmolla on tavaraluettelo, johon voi kerätä erilaisia tavaroita, jotka auttavat tehtävien läpäisyssä.


title: Lego The Lord of the Rings

text: Avoimessa maailmassa () voi pelaaja voi kulkea vapaasti Keskimaassa. Pelaajaa seuraa kolme tekoälyllistä hahmoa. Avoimessa maailmassa voi suorittaa erilaisia tehtäviä, tai kerätä mithril-LEGO-palikoita, joista voi sepällä takoa erilaisia esineitä. Vaikka maailmassa voi kulkea vapaasti, voi myös kartan avulla välittömästi matkustaa eri paikkoihin Keskimaassa. Avoin maailma kattaa koko Keski-Maan, tosin luonnollisesti kokoa ja etäisyyksiä on pienennetty. Avointa pelimuotoa ei ole Nintendo DS ja PlayStation Vita -versioissa.


title: Lego The Lord of the Rings

text: Pelissä on kolme lisäosaa, jotka sai varaamalla pelin etukäteen. Ensimmäinen sisältää Sméagolin, Sauronin ja kolme muuta hahmoa. Toisessa on mukaan lukien mini-Balrog. Kolmannessa on vain esineitä, kuten kolme haltioiden Sormusta. Xbox ja Windows-versioissa voi lisäosat ostaa erikseen Xbox Live -pisteillä.


title: Lego The Lord of the Rings

text: Juoni on lähes suoraan "Taru sormusten herrasta" -elokuvatrilogiasta. Tarinaa kuitenkin muunnettiin, siten, että siitä saa useita tehtäviä. Tunnettuja kohtauksia on otettu suoraan elokuvasta, kuten Morian kohtauksen. Kaikilla hahmoilla on vähintään yksi erikoisosaaminen.


title: Lego The Lord of the Rings

text: Pelissä on yli 80 pelattavaa hahmoa. Jotkin näistä hahmoista eivät esiinny kuin kirjasarjassa. Henkilöiden äänet on otettu suoraan elokuvasta. Toisin kuin LEGO-seteissä, hobitit ovat pelissä paljain jaloin.


title: Lego The Lord of the Rings

text: Kuten "issa", peli sisältää puhuvia LEGO-hahmoja. Peli on kuitenkin ainut LEGO-peli, jossa repliikkejä ei ole uudestaan ääninäytelty peliä varten, vaan ne ovat suoraan elokuvasta. Lisäksi ääniroleja peliin tekivät: Eric Artell, Steve Blum, Cam Clarke, Chris Edgerly, Kieren Elliott, Gideon Emery, Crispin Freeman, Bob Joles, Tom Kane, Jennifer Taylor Lawrence, Yuri Lowenthal, Jim Meskimen, Nolan North, Liam O’Brien, Jon Olson, Jim Piddock, Eliza Schneider, Keith Szarabajka, Fred Tatasciore, Anna Vocino ja Hynden Walch.


title: The Return to Nothing

text: The Return to Nothing on My Shamefulin kolmas studioalbumi, joka julkaistiin 23. elokuuta 2006.


title: The Return to Nothing

text: Kaikki kappaleet säveltänyt ja sanoittanut Sami Rautio, ellei toisin mainittu.


title: Mohammed Al-Yafaee

text: Mohammed Ahmed Al-Yafaee (; s. 6. lokakuuta 1984) on jemeniläinen yleisurheilija. Hän kilpaili 800 metrin juoksussa vuoden 2008 kesäolympialaisissa Pekingissä, mutta putosi ensimmäisellä kierroksella. Hän toimi myös maansa lipunkantajana samoissa kisoissa.


title: Tšekki talviolympialaisissa 2002

text: Tšekki osallistui Salt Lake Cityn talviolympialaisiin 2002 76 urheilijan joukkueella. Maa saavutti urheilulajeissa kolme mitalia, joista yksi oli kultainen ja kaksi hopeista.


title: Tšekki talviolympialaisissa 1998

text: Tšekki osallistui Naganon talviolympialaisiin 1998 61 urheilijan joukkueella. Maa saavutti urheilulajeissa kolme mitalia, joista yksi oli kultainen, yksi hopeinen ja yksi pronssinen.


title: Bill Gatesin asunto

text: Bill Gatesin asunto on suuri kartano, joka sijaitsee mäellä Lake Washingtonin äärellä, Medinassa, Washingtonin osavaltiossa Yhdysvalloissa. 6 100 neliömetrin asunto tunnetaan muotoilustaan ja sisältämästään teknologiasta. Se on lempinimeltään Xanadu 2.0. Rakennustyöt kestivät 7 vuotta, ja maksoivat 63 miljoonaa Yhdysvaltain dollaria.


title: Bill Gatesin asunto

text: Vuonna 2009, verojen sanottiin olevan 1,063 miljoonaa dollaria.


title: Bill Gatesin asunto

text: Kartano on moderni ja edustaa Pacific Lodge -tyyliä. Kartanossa on muun muassa suuri yksityinen kirjasto kupumaisella katolla. Asunnossa on myös muun muassa 16-metrinen uima-allas, jossa on vedenalainen äänen toisto, 230 m² kuntosali, 93 m² ruokailutila, sekä lämmitetyt lattiat ja ajoväylät. Vierailla on myös pinssit, jotka laitteisto tunnistaa, ja säätää huoneen musiikin, ilmastoinnin ja valaistuksen vieraan toiveiden mukaisesti.


title: Descend

text: Descend on suomalaisen doom metal -yhtyeen My Shamefulin neljäs studioalbumi. Se on julkaistu vuonna 2008 levymerkillä Firedoom Music.


title: Descend

text: Kaikki kappaleet säveltänyt ja sanoittanut Sami Rautio sekä sovittanut My Shameful, ellei toisin mainittu.


title: Tšekki kesäolympialaisissa 1996

text: Tšekki osallistui Atlantan kesäolympialaisiin 1996 115 urheilijan joukkueella. Maa saavutti urheilulajeissa 11 mitalia, joista neljä oli kultaista, kolme hopeista ja neljä pronssista.


title: Of All the Wrong Things

text: Of All the Wrong Things on My Shamefulin esikoisalbumi, joka julkaistiin vuonna 2003.


title: Of All the Wrong Things

text: Kaikki kappaleet säveltänyt ja sanoittanut Sami Rautio.


title: Tšekki kesäolympialaisissa 2012

text: Tšekki osallistui Lontoon kesäolympialaisiin 2012 133 urheilijan joukkueella. Maa saavutti urheilulajeissa kymmenen mitalia, joista neljä oli kultaista, kolme hopeista ja kolme pronssista. Maan lipunkantajana toimi avajaisissa sulkapalloilija Petr Koukal ja päättäjäisissä keihäänheittäjä Barbora Špotáková.


title: Liquid Image

text: Liquid Image on yhdysvaltalainen, Kaliforniassa päämajaansa pitävä action-kameroihin erikoistunut yhtiö. Se aloitti toimintansa vuonna 2002, ja kameroita se alkoi valmistamaan vuonna 2008. Nykyään se on yksi suurimmista action-kamera valmistajista. Aloittaessaan action-kameroiden valmistuksen, se oli ensimmäinen yritys, joka valmisti suojalaseja (laskettelulasit yms), joissa on kamera. Yrityksellä on 150 tuotetta, joista kameroita on 37. Nämä voidaan jakaa neljään pääryhmään: Sukellus-, laskettelu-, moottoriurheilu- ja kiinnitettävät kamerat. Näistä kolme ensimmäistä on oman lajinsa tarpeiden pohjalta valmistettuja lasi/maski -kameroita. Yrityksellä on tällä hetkellä eniten action-kameroita markkinoilla, sekä pienin langaton, kiinnitettävä kamera. CEA on antanut yritykselle tunnustusta sen muotoilusta ja toiminnasta useita kertoja. Yritys valmistaa tuotteensa Hongkongissa ja muualla Kiinassa. Vuodesta 2012 yrityksen kameroissa on ollut Wi-Fi-toiminto, joka mahdollistaa kameran asetusten säätämisen, sekä kameran käyttämisen älypuhelimmilla, käyttämällä mobiili sovellusta, jonka saa iOSlle ja Androidille.


title: Oulaisten ammattiopisto

text:
Oulaisten ammattiopisto on Pohjois-Pohjanmaalla Oulaisten kaupungissa sijaitseva ammattiopisto. Se on osa Jedua eli Jokilaaksojen koulutuskuntayhtymää. Oulaisten ammattiopisto on palvelualoilla toimiva yli 600 opiskelijan oppilaitos. Ammattiopisto koostuu kolmesta yksiköstä: sosiaali- ja terveysala, liiketalous sekä ravitsemis- ja puhdistusala. Sosiaali- ja terveysalan yksikössä voi opiskella lähihoitajaksi. Liiketalousyksikössä voi opiskella merkonomiksi ja datanomiksi. Ravitsemis- ja puhdistusalan yksikössä voi opiskella kodinhuoltajaksi, kokiksi ja tarjoilijaksi. Peruskoulun ja lukion päättäneille on tarjolla kotitalousopetusta (talouskoulu). Ammattilukiossa voi suorittaa joko kaksois- tai kolmoistutkinnon. Lukio-opinnot suoritetaan Oulaisten lukiossa. Ammatillinen perustutkinto voi olla datanomin, merkonomin, lähihoitajan, kokin, tarjoilijan tai kodinhuoltajan tutkinto.
Opintotarjontaa on suunnattu sekä nuorille että aikuisille.


title: Oulaisten ammattiopisto

text: Oulaisten ammattiopisto järjestää aikuiskoulutuksena ammatillisia perustutkintoja, ammatti- ja erikoisammattitutkintoja ja tutkintoihin valmistavaa koulutusta kaikissa ammattiopiston koulutusyksiköissä. Lisäksi järjestetään lisä- ja täydennyskoulutusta ja lyhytkoulutuksia.


title: Oulaisten ammattiopisto

text: Opinnot muodostuvat senioreiden omista lähtökohdista esimerkkinä seuraavia aiheita: Ikäihmisen ravitsemus, Kotitaloustöiden helpottaminen, Ikäihmisen kotipalvelut, Tiedonkäsittely ja siihen liittyvät palvelut, Mielekkyyttä ajankäyttöön, Mielekäs liikunta osana hyvinvointia, Sijoitus ja raha-asiat, Kodin tarpeenmukainen saneeraus. Opinnot ajoittuvat 1 vuoden ajalle, kahtena päivänä viikossa.


title: Oulaisten ammattiopisto

text: Oppilaitoksella on pitkät perinteet opiskelijoiden ulkomaisessa työssäoppimisessa, mm. Pohjois-Amerikassa, monissa Euroopan maissa ja Virossa, jossa sosiaali- ja terveysalan yksikön opiskelijat ovat vuosittain työssäoppimassa vanhainkodissa. Oppilaitos ja EU-projektit tukevat ulkomailla tapahtuvaa työssäoppimista.


title: Oulaisten ammattiopisto

text: Nordplus Junior-projekti Tanskassa sijaitsevan Ikast Handelsskolen kanssa on pitkään toiminut pohjoismaisena vaihto-ohjelmana. Tässä vaihdossa opettajat ja opiskelijat pääsevät tutustumaan toisen Pohjoismaan kouluoloihin ja työskentelytapoihin.


title: Oulaisten ammattiopisto

text: Oulaisten ammatillisissa oppilaitoksissa on annettu opetusta yli 40 vuotta. Opetus Oulaisissa aloitettiin vuonna 1965 Oulaisten kauppaoppilaitoksessa, myöhemmin mukaan tulivat talouskoulu 1967 ja terveydenhuolto-oppilaitos 1991. Nykyisellään opiston tilat ovat tarkoituksenmukaiset: toiminta on jakaantunut kolmeen eri yksikköön, jotka ovat eri osoitteissa mutta lähellä Oulaisten keskustaa.


title: Aleksandar Nikolić

text: Aleksandar "Aca" Nikolić (28. lokakuuta 1924 Sarajevo – 12. maaliskuuta 2000 Belgrad) oli serbialainen koripalloilija ja koripallovalmentaja. Nikolić toimi Jugoslavian koripallokoulun johtajana ja häntä onkin nimitetty "Jugoslavian koripallon isäksi". Myöhemmin hänet on valittu sekä Basketball Hall of Fameen että FIBA Hall of Fameen.


title: Aleksandar Nikolić

text: Nikolić pelasi koko pelaajauransa Jugoslaviassa, jossa hän edusti muun muassa KK Partizan sekä KK Crvena zvezdaa. Jälkimmäisessä seurassa hän voitti Jugoslavian-mestaruuden kolme kertaa vuosina 1947–1949. Aktiiviuransa hän lopetti kuitenkin jo vuonna 1951.


title: Aleksandar Nikolić

text: Pelaajauran jälkeen Nikolić aloitti valmentamisen ja siirtyi Jugoslavian maajoukkueen valmentajaksi heti peliuransa lopetettuaan. Seurajoukkuetasolla hän aloitti valmentamisen vuonna 1959 siirryttyään Partizanin päävalmentajaksi. Hän valmensi myös OKK Belgradia, jossa hän voitti cup-mestaruuden sekä liiga-mestaruuden.


title: Aleksandar Nikolić

text: Nikolić teki pitkän valmentajauran Italiassa, jonne hän siirtyi ensimmäistä kertaa vuonna 1965. Eniten menestystä hän saavutti Pallacanestro Varesen valmentajana. Seura voitti hänen alaisuudessaan Euroopan cupin sekä Italian-mestaruudet vuosina 1970, 1972 sekä 1973. Viimeisen kerran Nikolić valmensi kaudella 1984–1985.


title: Natsi-Saksan sotarikokset

text: Natsi-Saksa (1933–1945) syyllistyi useisiin sotarikoksiin toisen maailmansodan (1939–1945) aikana. Sotarikoksista kuuluisin oli saksalaisten toimeenpanema holokausti, jonka tarkoituksena oli hävittää kaikki Euroopan juutalaiset.


title: Natsi-Saksan sotarikokset

text: Natsi-Saksa syyllistyi ensimmäiseen sotarikokseensa 1. syyskuuta 1939 lavastettuaan puolalaiset hyökkääjäksi ja suoritti Puolan offensiivin ilman sodanjulistusta rikkoen Puolan kanssa sovittua hyökkäämättömyyssopimusta. Tämän lisäksi Saksa ei julistanut sotaa puolueettomille Norjalle, Luxemburgille, Alankomaille, Tanskalle ja Belgialle vallatessaan ne. Saksa myös julisti sodan viiveellisesti hyökätessään Neuvostoliittoon.


title: Natsi-Saksan sotarikokset

text: Saksa kohteli koko sodan ajan siviiliväestöä ja sotavankeja surkeasti. Itärintamalla saaduista sotavangeista arviolta joka neljäs kuoli. Länsirintamalla sota ei ollut niin raakaa, mutta Saksa syyllistyi muun muassa 27. toukokuuta 1940 Ranskassa Le Paradisin joukkomurhaan, jossa Waffen-SS tappoi 97 99:stä antautuneesta brittisotilaasta. Tunnetuin sotarikos länsirintamalla oli 17. joulukuuta 1944 tapahtunut Malmedyn verilöyly, jossa saksalaiset teloittivat yhdysvaltalaisia sotavankeja.


title: Natsi-Saksan sotarikokset

text: Saksan siviileihin kohdistamista rikoksista tunnetuin ja merkittävin oli holokausti. Adolf Hitler oli jo vuonna 1935 säätänyt rotulait, jotka veivät Saksan kansalaisuuden etenkin juutalaisilta. Holokausti laitettiin toden teolla käyntiin vuonna 1940, ja lopullisesta ratkaisusta päätettiin vuoden 1941 kesäkuussa. Holokausti vaati arviolta noin kuuden miljoonan juutalaisen hengen. Eniten holokaustista kärsivät puolalaiset. Saksa myös teloitti muun muassa romaneja sekä kommunisteja.


title: Natsi-Saksan sotarikokset

text: Korkea-arvoisimpia kansallissosialistisia sotarikollisia tuomittiin Nürnbergin oikeudenkäynneissä. Adolf Hitler ja Joseph Goebbels tekivät itsemurhan sodan vielä ollessa käynnissä, ja Heinrich Himmler murhasi itsensä ennen oikeudenkäyntiä. Sotarikollisia tuomittiin myös muun muassa Dachaun sotarikosoikeudenkäynneissä. Nürnbergin tuomioistuin piti natsien organisoimaa juutalaisten ja muiden kansanryhmien joukkotuhontaa niin vakavana rikoksena, että se määriteltiin rikokseksi koko ihmiskuntaa vastaan. Sotarikollisuusoikeudenkäynneissä käytettiin osittain taannehtivaa oikeudenkäyttöä, sillä useat sotarikolliset eivät olleet rikkoneet Saksan lakia. Jotkut saivat tuomioita muun muassa rikoksista rauhaa vastaan sekä hyökkäyssodan suunnittelusta. Osa sotarikollisista pakeni muun muassa Argentiinaan ja Espanjaan, esimerkiksi Josef Mengele, Adolf Eichmann, Franz Stangl, Gustav Wagner, Klaus Barbie, Aribert Heim, Walter Rauf, Alois Brunner ja Carl Vaernet.


title: Yleisluistelun Suomen-mestaruuskilpailut 2011

text: Suomen vuoden 2011 yleisluistelumestaruuksista kilpailtiin Helsingissä 18.-19.12.2010.


title: Hadhari Djaffar

text: Hadhari Djaffar Saindou (s. 17. marraskuuta 1978) on komorilainen yleisurheilija. Hän kilpaili kesäolympialaisissa 1996 Atlantassa ja putosi miesten 200 metrin juoksussa ensimmäisellä kierroksella. Hän kilpaili myös kesäolympialaisissa 2000 Sydneyssä ja kesäolympialaisissa 2004 Ateenassa pudoten molemmilla kerroilla ensimmäisellä kierroksella 100 metrin juoksussa. Ateenassa Djaffar toimi maansa lipunkantajana.


title: Ryūjō (1931)

text: Ryūjō () oli keisarillisen Japanin laivaston vuonna 1933 palvelukseenotettu lentotukialus toisessa maailmansodassa. Se oli Japanin ensimmäinen alkuvaiheista suoraan lentotukialukseksi ilman välimuunnosvaiheita rakennettu alus. Alukselle tehtiin muutoksia jo vuosina 1934–1936.


title: Ryūjō (1931)

text: Alus osallistui toiseen Kiinan–Japanin sotaan, jossa se tuki maajoukkojen operaatioita Shanghain ja Kantonin ympäristöissä. Toisessa maailmansodassa alus tuki lentokoneillaan operaatioita Filippiineillä, Malakassa ja Hollannin Itä-Intiassa, jossa se osallistui toiseen Jaavanmeren taisteluun. Huhtikuussa 1942 keisarillisen Japanin laivaston syöksyssä Intian valtamerelle aluksen lentokoneet iskivät brittien kauppamerenkulkuun, minkä lisäksi Ryūjō upotti joitakin aluksia myös tykein. Aleuttien ja Kiskan valtauksessa kesäkuussa aluksen lentokoneet jälleen suojasivat maihinnousua. Yhdysvaltain laivaston lentotukialukselta nousseet lentokoneet upottivat aluksen Itäisten Salomonsaarten taistelussa 24. elokuuta 1942.


title: Ryūjō (1931)

text: Alus suunniteltiin alun perin vesilentokoneiden emälaivaksi korvaamaan "Wakamiya", mutta se päätettiin myöhemmin rakentaa 9 800 tonnin lentotukialukseksi. Pienen uppouman avulla kierrettiin vuoden 1922 Washingtonin laivastosopimuksen rajoituksia sillä siinä alle 10 000 tonnin aluksia ei laskettu lentotukialuksiksi. Rakentamisen aikana tehty Lontoon laivastosopimus kuitenkin poisti tämän porsaanreiän, ja alus oli siten ainoa näin pieni lentotukialus keisarillisen Japanin laivastossa.


title: Ryūjō (1931)

text: Alus tilattiin Mitsubishin Jokohaman telakalta ja sen köli laskettiin 26. marraskuuta 1929. Alus laskettiin vesille 2. huhtikuuta 1931 ja hinattiin 25. huhtikuuta Yokosukan laivastontelakalle varustettavaksi. Aluksen varustamisesta vastaavaksi upseeriksi nimitettiin 1. joulukuuta Toshio Matsunaga. Alus otettiin palvelukseen 9. toukokuuta 1933, jolloin Matsunagasta tuli samalla aluksen ensimmäinen päällikkö.


title: Ryūjō (1931)

text: Alukselle oli alun perin suunniteltu ainoastaan yksi hangaarikansi, mutta laivasto kaksinkertaisti konemäärätarpeen 48 lentokoneeseen aluksen käyttökelpoisuuden parantamiseksi. Tämän seurauksena valmistettiin toinen hangaarikerros ensimmäisen päälle. Aluksen pienen uppouman ja kapeuden seurauksena aluksen vakaus oli huono kovassa merenkäynnissä huolimatta Sperryn gyrovakauttamista, jotka alukselle oli asian korjaamiseksi asennettu.


title: Ryūjō (1931)

text: Aluksella ei ollut kannellaan siltarakennetta, vaan sen navigointiosasto ja komentosilta olivat lentokannen etuosan reunan alla olevassa lasiseinäisessä tilassa. Aluksen hangaarikannet olivat aluksen takaosassa 23-metrisen laatikon muodossa, mikä jätti aluksen keulan avoimeksi. Aluksen päällä oli 156 metrin lentokansi, joka ylitti perästä hangaarit. Lentokannen takaosa oli tuettu kahdella teräspilarilla. Lentokannelle oli asennettu kuusi jarruvaijeria ja kaksi hissiä, jotka siirsivät kummastakin hangaarista koneita lentokannelle.


title: Ryūjō (1931)

text: Savuhormit oli yhdistetty vasemalle kyljelle lähelle keskilaivaa ja savukaasut ohjattiin vaakatasoon lentokannen alapuolella.


title: Ryūjō (1931)

text: Valmistuessaan aluksen omasuojana oli kuusi tyypin 89 129-millistä ilmatorjuntatykkiä, jotka oli asennettu pareittain kummallekin puolelle lentokantta. Lisäksi aluksella oli kuusi nelipiippuista 13,2 mm tyypin 93 ilmatorjuntakonekivääriä.


title: Ryūjō (1931)

text: Laivan uppouma oli 10 150 tonnia ja huippunopeus 29 solmua. Aluksen miehistön määrä muutostöiden jälkeen oli 924 henkeä. Aluksen pituus oli 175,5, leveys 23 ja syväys 5,5 metriä.


title: Ryūjō (1931)

text: Kesäkuun lopusta syyskuuhun 1933 alus oli koepurjehduksissa ja erilaisissa harjoituksissa. Aluksen lentorykmenttiin kuului yhdeksän Mitsubishin B1M2-torpedopommittajaa ja kolme Nakajiman A1N1-hävittäjää. Lisäksi aluksella oli varalla kolme rynnäkkökonetta ja kaksi hävittäjää siivet irrotettuina laatikoihin pakattuna. Kokeissa alus saavutti suunnitellun maksiminopeutensa 29 solmua, mutta se osoittautui hyvin kosteaksi veden roiskuessa korkealle jo kohtuullisessa merenkäynnissä. Syyskuussa alus operoi yhdessä "Hōshōn" kanssa Isenlahdella. Tankkeri "Notoron" päällikkö Torao Kuwabara nimitettiin 20. lokakuuta 1933 "Ryūjōn" päälliköksi.


title: Ryūjō (1931)

text: Torpedovene "Tomozurun" kaatui 12. maaliskuuta 1934, minkä seurauksena Japanin laivaston kaikkien alusten vakaus tutkittiin. "Ryūjō" siirrettiin 26. toukokuuta Kuren laivastontelakalle huollettavaksi ja samalla määrättiin tehtäviksi muutostöitä aluksen tasapainon parantamiseksi.


title: Ryūjō (1931)

text: Muutostöiden aikana aluksen köliä vahvistettiin ja siihen lisättiin painolastia. Kummallekin sivulle kiinnitettiin ulokkeet ja painopisteen laskemiseksi alukselta poistettiin takimmaiset 127 millimetrin ilmatorjuntatykit. Tykkien paikalle asennettiin kaksiputkiset ja 25-milliset tyypin 96 ilmatorjuntatykit. Lentokantta levennettiin etummaisten 127 millimetrin tykkiasemien väliltä ja etummaisen hissin kohdalta. Savuhormeja korotettiin ja ne taitettiin alaspäin. Etummaista hormia myös laajennettiin, mikä poisti savuhaitat lentokannelta. Alus vapautui telakalta 20. elokuuta, jolloin sen uppouma oli noussut 10 600 tonniin.


title: Ryūjō (1931)

text: Syyskuusta lokakuuhun 1934 alus oli koeajoissa, joiden tuloksena todettiin aluksen vakauden todella parantuneen. Alus oli kuitenkin edelleen kostea jo kohtuullisessa merenkäynnissä, ja merikelpoisuus oli parantuneet vain vähän. Alukselle sijoitettiin yhdeksän Mitsubishin B1M2 -torpedopommittajaa, kuusi Nakajima A1N1- ja kuusi Nakajima A2N1-hävittäjää.


title: Ryūjō (1931)

text: Aluksen päälliköksi nimitettiin 15. marraskuuta Ichirō Ōno, ja samana päivänä alus palasi operatiiviseen palvelukseen kontra-amiraali Hideho Wadan lippulaivana. 1. lentotukialusviirikköön kuuluivat lisäksi "Hōshō" ja 5. hävittäjäviirikön "Asakaze", "Harukaze", "Matsukaze" ja "Hatakaze". Joulukuun lopulla alus valittiin syöksypommittajakokeiden testialukseksi. Alukselle sijoitettiin kuusi Nakajima E4N3-C- ja kuusi Yokosuka B3Y1- konetta sekä kummallekin tyypille kaksi reservikonetta. Lisäksi aluksella oli kaksitoista Nakajima A2N1 -hävittäjää ja neljä varakonetta.


title: Ryūjō (1931)

text: Reilun kuukauden testeissä E4N3-C osoittautui liian heikoksi ja siten syöksypommittajaksi sopimattomaksi. Aichi D1A1 -konetta testattiin läheisellä maakentällä seuraavan kuukauden aikana ja se valittiin laivaston uudeksi syöksypommittajaksi.


title: Ryūjō (1931)

text: "Ryūjō" ja "Hōshō" liitettiin 4. laivastoon, joka toimi Yhdistetyn laivaston sotaharjoitusten vihollisosastona. Harjoitus pidettiin luoteisella Tyynellämerellä Japanin ja Kuriilien välillä.


title: Ryūjō (1931)

text: Alus lähti 22. syyskuuta laivaston mukana Hakodatesta luoteiselle Tyynellemerelle, missä osasto joutui pyörremyrskyyn. Lentotukialusten, risteilijöiden ja hävittäjien kansirakenteet kärsivät vaurioita. "Ryūjōn" hangaarikansille meni vettä, ja sen komentosilta vaurioitui pahoin.


title: Ryūjō (1931)

text: Alus saapui 11. lokakuuta 1935 Kureen, jossa se siirrettiin telakalle korjattavaksi ja modernisoitavaksi. Samalla alus siirrettiin reserviin.


title: Ryūjō (1931)

text: Aluksen merikelpoisuuden parantamiseksi sen etukantta korotettiin yhdellä kannella, 3,1 metriä. Jarruvaijerit modernisoitiin pysäyttämään 6 000 kg:n lentokone. Komentosillan ja lentokannen etuosat pyöristettiin, mikä lyhensi lentokantta kahdella metrillä.


title: Ryūjō (1931)

text: Aluksen päälliköksi nimitettiin 31. lokakuuta Shun’ichi Kira. Muutostyöt saatiin päätökseen 31. toukokuuta 1936 ja alus vapautui telakalta.


title: Ryūjō (1931)

text: Koeajoissa kesäkuusta elokuuhun 1936 aluksen merikelpoisuuden todettiin parantuneen merkittävästi helpossa ja kohtuullisessa merenkäynnissä. Muissa koejoissa testatiin syöksypommittajien toimintaa, joten alukselle sijoitettiin kaksitoista Aichi D1A -pommittajia sekä 24 Nakajima A4N1 -hävittäjää. Koeajot sujuivat tyydyttävästi.


title: Ryūjō (1931)

text: Syyskuun lopulla alus palasi operatiiviseen palvelukseen kontra-amiraali Saburō Satōn lippulaivana 1. lentotukialusviirikköön, jonka toisena aluksena oli "Hōshō". Aluksella oli Yokosuka B3Y1-torpedokoneita, Aichi D1A1 -pommittajia ja Nakajima A2N1 -hävittäjiä.


title: Ryūjō (1931)

text: Alus osallistui 29. lokakuuta merisotaharjoitukseen lähellä Kōbea, jolloin syöksypommitus osoittautui toimivaksi taktiikaksi. Harjoituksen jälkeen alus päätettiin muuttaa syöksypommituskäyttöön ja sen rynnäkkökoneet siirrettiin muille aluksille. Katsuo Abe nimitettiin 16. marraskuuta aluksen päälliköksi.


title: Ryūjō (1931)

text: Alus lähti 11. elokuuta 1937 viirikkönsä mukana Sasebosta Kiinan rannikolle. "Ryūjō" ja "Hōshō" laskivat ankkurit Shanghain edustalla 13. elokuuta kello kahdeksan.


title: Ryūjō (1931)

text:
Viirikkö kohtasi 15. elokuuta 2. lentotukialusviirikön "Kagan" Itä-Kiinan merellä. Lentotukialukset liitettiin vara-amiraali Hasegawa Kiyoshin 3. laivastoon, jonka mukana alusten lentokoneet aloittivat maajoukkojen tukemisen Keski-Kiinan rannikolla Shanghain ympäristössä ja sisämaassa. "Ryūjōn" lentorykmenttiin kuului viisitoista D1A1 pommikonetta ja kaksitoista A4N1 hävittäjää. Lisäksi aluksella oli neljä hävittäjää varakoneina.
Seuraavana päivänä 1. lentotukialusviirikön lentokoneet iskivät Shanghain ympäristön kiinalaisten hallussa oleville lentokentille. "Ryūjōlta" lähteneet koneet pommittivat Hia-Kingin lentotukikohtaa, joka oli noin 50 mailia luoteeseen Shanghaista. Kiinan ilmavoimien Curtiss Hawk III hävittäjät pakottivat koneet luopumaan pommeista ennen aikaisesti ja pyrkimään pakoon. Iltapäivällä tehtiin hyökkäys Shanghain ja Son-Tchenin välisen rautatiesillan tuhoamiseksi, mutta siitä luovuttiin huonon sään vuoksi.


title: Ryūjō (1931)

text: Aluksen D1A1 pommikoneet tuhosivat 17. elokuuta kiinalaisten esikuntarakennuksen Shanghaissa. Seuraavana päivänä aluksen pommikoneet ja "Hōshōn" B3Y1 rynnäkkökoneet tuhosivat kiinalaisjoukkojen tukikohdan Shanghain Ten-Ji collegen. Aluksen pommikoneet pommittivat 19. elokuuta Cha-Hsingin lentotukikohtaa.


title: Ryūjō (1931)

text: Neljä aluksen A4N1-hävittäjää kohtasi 22. elokuuta kahdeksantoista kiinalaista Curtiss Hawk III -hävittäjää lähellä Pao-Shania. Seuranneessa taistelussa viisi Curtiss Hawkia ammuttiin alas. Seuraavana päivänä vastaavassa kohtaamisessa samalla alueella ammuttiin alas kaksi kiinalaiskonetta. Ilmatorjunta pudotti yhden D1A1-koneen pommituslennolla tykistöjoukkojen varuskuntaan 25 mailia Shanghaista luoteeseen. Seuraavana päivänä menetettiin toinen D1A1.


title: Ryūjō (1931)

text: Alus lähti 1. syyskuuta viirikön mukana Shanghaista ja se saapui seuraavana päivänä Saseboon. Seuraavat pari päivää aluksen varastoja ja konemäärä täydennettiin. Viirikkö lähti 5. syyskuuta Sasebosta.


title: Ryūjō (1931)

text: Viirikkö lähti 21. syyskuuta Etelä-Kiinan rannikolle, jossa se aloitti maajoukkojen tukemisen Kantonin alueella. Kaksitoista D1A1 ja yhdeksän A4N1 konetta iski kaupunkiin. Hyökkääjiä oli torjumassa Curtiss Hawk III -hävittäjiä, joista japanilaiset ilmoittivat ampuneensa alas kuusi.


title: Ryūjō (1931)

text: Syyskuun lopun viirikön lentokoneet lensivät lähes päivittäin Kantonin alueelle, mutta ne eivät osallistuneet iskuun Koinissa ollutta Kiinan laivastoa vastaan. Viirikkö lähti 3. lokakuuta Kantonin vesiltä Shanghaihin, jonne se asapui 5. lokakuuta.


title: Ryūjō (1931)

text: Seuraavana päivänä aluksen lentokoneet siirrettiin Kundan lentokentälle, josta ne tukivat Shanghain ja Nankingin alueen maajoukkoja. Alukselle siirrettiin 17. lokakuuta "Hōshōn" lentokoneet, minkä jälkeen "Hōshō" lähti Japaniin. "Ryūjō" lähti marraskuun lopulla Shanghaista Japaniin.


title: Ryūjō (1931)

text:
Alus siirrettiin 1. joulukuuta koulutustehtäviin ja samana päivänä aluksen päällikkyyden vastaanotti Okada Jisaku. Tammikuussa 1938 alus liitettiin kontra-amiraali Mitsanummi Teizon 2. lentotukialusviirikköön, jonka muut alukset olivat "Sōryū" ja hävittäjät "Shinonome", "Usugumo", "Shirakumo" ja "Murakumo".
Helmikuussa aluksella oli viisitoista D1A2 pommittajaa ja yhdeksän Mitsubishi A5M4 hävittäjää. Maaliskuussa alus lähti Japanista Kantoniin, jossa viirikön lentokoneet tukivat maajoukkoja 15. maaliskuuta - 5. huhtikuuta.


title: Ryūjō (1931)

text: Viirikön komentajaksi nimitettiin 1. syyskuuta kontra-amiraali Samejima Tomoshige. Lokakuussa viirikkö operoi Etelä-Kiinan rannikolla tukien Kantonia vastaan hyökänneitä maajoukkoja. Kanton vallattiin 12. lokauuta. Marraskuussa viirikkö lähti Kantonista Japaniin. Aluksen päälliköksi nimitettiin 15. joulukuuta Kosaka Kanae.


title: Ryūjō (1931)

text: Alus saapui 15. marraskuuta 1939 Kureen, jossa se siirrettiin reserviin. Alus siirrettiin joulukuussa telakalle, mistä se vapautui tammikuussa 1940. Töiden aikana aluksen lentokansi kavennettiin etummaisten 127 millimetrin tykkien ja etummaisen hissin kohdalta alkuperäiseen leveyteen.


title: Ryūjō (1931)

text: Alus oli helmikuusta heinäkuuhun koulutustehtävissä, joissa se tuki maihinnousu ja vetäytymisharjoituksia kouluttaen 12. yhdistetyn lentoarmeijakunnan lentäjiä tehtäviin. Aluksen päälliköksi nimitettiin 21. kesäkuuta Sugimoto Ushie.


title: Ryūjō (1931)

text: Alus palasi 15. marraskuuta operatiiviseen palvelukseen kontra-amiraali Kakuta Kakujin lippulaivana 1. laivaston 3. lentotukialusviirikössä, jonka muut alukset olivat "Hōshō" ja 34. hävittäjäviirikön "Akikaze", "Hakaze" ja "Tachikaze". Aluksella oli kahdeksantoista B5N1 ja kuusitoista A5M4-konetta.


title: Ryūjō (1931)

text: Keisarillisen Japanin laivaston 1. ilma-armeijan perustamisen jälkeen aluksesta tuli 10. huhtikuuta 1941 kontra-amiraali Kuwabara Toraon lippulaiva 1. laivaston 4. lentotukialusviirikössä.


title: Ryūjō (1931)

text: Alus saapui 28. huhtikuuta Jokosukaan, mistä se lähti 25. toukokuuta. Alus saapui 1. kesäkuuta Eniwetokille, mistä se lähti Kwajaleinille kaksi päivää myöhemmin. Alus saapui 4. kesäkuuta Kwajaleinille, mistä se jatkoi matkaansa 9. kesäkuuta.


title: Ryūjō (1931)

text: Alus saapui 13. kesäkuuta Trukille, mistä se lähti 17. kesäkuuta Saipanille. Alus saapui 19. kesökuuta Saipanille jatkaen matkaansa seuraavana päivänä. Alus saapui 29. kesäkuuta Tokionlahdelle ja lähti 7. heinäkuuta Jokosukasta Sisämerelle, missä se oli heinäkuusta lokakuuhun.


title: Ryūjō (1931)

text: Viirikön päälliköksi nimitettiin 1. syyskuuta kontra-amiraali Kakuta. Alus lähti Sisämereltä Takaoon ja Makolle, josta se lähti edelleen marraskuussa. Alus saapui Kureen marraskuussa. Alus liitettiin 29. marraskuuta taktisesti Etelä-Filippiinien tukiosaston lentojoukkoihin ja se lähti Saekista vielä samana päivänä Kororiin Palaulle.


title: Ryūjō (1931)

text: Alus vastaanotti 2. joulukuuta viestin Yhdistetyn laivaston hyökkäyksen aloittamisesta Pearl Harboriin 8. joulukuuta Japanin aikaa.


title: Ryūjō (1931)

text: Alus saapui 5. joulukuuta 1941 Kororiin Palaulla. Aluksen lentorykmenttiin kuului kaksitoista Mitsubishi type 96 A5M4 -hävittäjää ja kaksitoista Nakajima type 97 B5N1 ja kaksi B5N2 -rynnäkkökonetta. Lisäksi aluksella oli varakoneina neljä kumpaakin konetyyppiä siivet irrotettuina ja laatikoihin pakattuina.


title: Ryūjō (1931)

text: Seuraavana päivänä alus lähti vara-amiraali Takahashi Ibon laivasto-osaston mukana merelle suojatakseen koneineen Davaoon ja Legaspiin tehtäviä maihinnousuja. Osaston muut alukset olivat hävittäjä "Shiokaze", 5. risteilijäviirikkö ja 2. hävittäjälaivue.


title: Ryūjō (1931)

text: Alukselta nousi 8. joulukuuta kello 04.00 kolmetoista B5N konetta, joiden suojana oli yhdeksän A5M-konetta, iskeäkseen Davaoon. Hävittäjien tulitus tuhosi kaksi Consolidated PBY Catalina -lentovenettä, mutta lentoveneiden emäalus "USS Preston" vältti kaikki pommit. Paluumatkalla yksi hävittäjä joutui laskeutumaan veteen lentäjä kuitenkin pelastui. Myöhemmin samana päivänä kaksi B5N1 konetta, joiden suojana oli kolme A5M4-konetta, pommitti Davaon polttoainevarastoa. Ilmatorjunta ampui alas yhden A5M4:n.


title: Ryūjō (1931)

text: Aluksen lentokoneet suojasivat 12. joulukuuta Legaspin maihinnousua kohtaamatta vihollista. Alus palasi 14. joulukuuta Kororiin. Seitsemäntoista joukkojenkuljetusalusta lähti 17. joulukuuta kello 14.00 Palaulta kuljettaen Etelä-Filippiinien hyökkäysosastoa, johon kuului kenraalimajuri Sakaguchi Shozoun alaisuudessa vahvennettu 56. rykmentti, Kuren 2. merijalkaväkiosasto sekä lentokenttäjoukkoja. Saattueen suojana oli "Ryūjōn" ja "Chitosen" lentokoneet sekä kevyt risteilijä "Jintsun" hävittäjäviiriköt 15 ja 16. 5. Risteilijäviirikkö oli kaukosuojana.


title: Ryūjō (1931)

text: Aluksen lentokoneet suojasivat 20.-25. joulukuuta Davaon maihinnousua. Alus lähti 23. joulukuuta Jololle, jolloin seitsemän A5M4 ja kaksi B5N1 konetta siirrettiin Davaon lentokentälle suojaamaan joukkoja Alankomaiden ilmavoimien hyökkäyksiltä. Alus suojasi 24. joulukuuta Jolon valtausta ja se lähti vielä samana päivänä Davaoon. Aluksen Davaoon luovutetut koneet korvattiin 25. joulukuuta 3. kokutain A6M2-koneilla ja maissa olleet koneet palasivat alukselle.


title: Ryūjō (1931)

text: Operaation päätyttyä alus aloitti 26. joulukuuta paluumatkan Palaulle, jonne se saapui 28. joulukuuta.


title: Ryūjō (1931)

text: Alus lähti 28. joulukuuta Palaulta ja se saapui 1. tammikuuta 1942 Makoon. Aluksen sijoitus vaihtui 3. tammikuuta Malakan joukkojen 3. ilmavoimiin. Alus lähti seuraavana päivänä Makosta Cam Ranh Bayhin, jonne se saapui 7. tammikuuta. Aluksella oli kaksitoista A5M4 ja viisitoista B5N1-lentokonetta.


title: Ryūjō (1931)

text: Alus lähti 16. tammikuuta hyökätäkseen Singaporeen (operaatio S). Parina seuraavana päivänä aluksen koneet lensivät kuitenkin ainoastaan osaston lähisuojana. Alus palasi Cam Ranh Bayhin 19. tammikuuta.


title: Ryūjō (1931)

text: Alus lähti 23. tammikuuta Malakan miehitykseen. Alus oli noin 50 merimailia itään Redangista. Joko "Ryūjōn" partiokoneet tai 1. sentain Ki-27 koneet ampuivat alas kaksi Britanian kuninkaallisten ilmavoimien Lockheed Hudsonia. Alus palasi 30. tammikuuta Cam Ranh Bayhin Malakan operaatioiden päätyttyä.


title: Ryūjō (1931)

text: Alus lähti 10. helmikuuta osallistuakseen operaatio L:ään Palembangin valtaukseen. Alus matkasi noin 50 merimailin päässä joukkojenkuljetussaattueen takana tarjoten sille ilmasuojan matkan aikana. Lentotukialuksen lähisuojana olivat hävittäjät "Shikinami" ja "Shiokaze".


title: Ryūjō (1931)

text: Aluksen lentokoneet aloittivat 13. helmikuuta Singaporesta paenneiden alusten tuhoamisen. Alankomaalainen 8 226 tonnin tankkeri "Merula" vaurioitui pahoin iskuissa ja se upposi myöhemmin hinattaessa. Australian laivaston korvetti "HMAS Toowomba" pelasti eloonjääneet. Britannian laivaston apuvartioalus "HMS Giang Beetä" pommitettiin, jolloin se vaurioitui. Keisarillisen Japanin laivaston hävittäjät upottivat aluksen myöhemmin tykkitulella Bankansalmessa. Britannian laivaston apusukellusveneidentorjunta-alus "HMS Siang Wo" upotettiin pommittamalla. Lisäksi Singaporesta Palembangiin matkannut 5 424 tonnin brittiläinen höyryalus "SS Subadar", jolla oli kaksi 6. raskaan ilmatorjuntarykmentin patteria ja kymmenen 3,7 tuuman ilmatorjuntatykkiä ja ampumatarvikkeita, joutui ilmapommitukseen, minkä vuoksi alus jouduttiin ajamaan matalikolle Palembangin länsipuolella.


title: Ryūjō (1931)

text: Alankomaiden laivaston kontra-amiraali Karel Doorman aloitti hyökkäyksen ajaakseen pois Bangkan edustalla olevan japanilaisten maihinnousujoukon. Iltapäivällä yksitoista Britannian kuninkaallisten ilmavoimien 84. ja 211. laivueiden Bristol Blenheimiä pommitti "Ryūjōa". Pommittajien suojana oli viisitoista Hawker Hurricanea. Lentotukialuksen A5M4 konetta ampuivat alas kaksi Blenheimiä ja vaurioittivat kuutta. Saman aikaisesti lentotukialuksen lentokoneet jatkoivat alueelta pakenevien alusten tuhoamista. Koneet upottivat alankomaalaisen 8 237 tonnin tankkerin "Manvantaran".


title: Ryūjō (1931)

text: Aluksen lentokoneet ampuivat 15. helmikuuta alas maihinnousujoukkoja varjostaneen lentoveneen. Raskas risteilijä "Chokain" kellukekone havaitsi tiedustelulennollaan Doormanin pohjoiseen matkanneen laivasto-osaston kello 10. "Ryūjōlta" nousi seitsemän yhdellä 250 kilogramman ja neljällä 60 kilogramman pommilla varustettua B5N1 konetta hyökätäkseen Doormanin osaston kimppuun Gasparinsalmessa. Koneet osuivat lähelle "HMS Exteriä" tuhoten aluksen Supermarine Walrus -lentoveneen. Hyökänneet koneet palasivat lentotukialukselle tankattavaksi ja uudelleen varustettavaksi. Toisessa tuloksettomassa hyökkäyksessä oli kuusi konetta. Kolmannen hyökkäyksen viisi konetta ja neljännen hyökkäyksen kuusi konetta eivät saaneet merkittävää tuhoa aikaan.


title: Ryūjō (1931)

text: "Ryūjōn" lentokoneiden hyökkäykset "Exeteriä" ja "Hr. Ms. De Ruyteriä" vastaan jäivät lähes tuloksettomiksia ja ainoastaan. Maatukikohdista lentäneet Genzan kokutain Mitsubishi G3M2 -pommikoneet vaurioittivat Yhdysvaltain laivaston hävittäjiä "USS Barkeria" ja "USS Bulmeria".


title: Ryūjō (1931)

text: "Mogamin" kellukekone havaitsi laivasto-osaston 17. helmikuuta, minkä jälkeen viisitoista Genzai kokutain G3M2-pommikonetta ja kymmenen "Ryūjōn" B5N1 konetta varustettiin pommein. Lentokoneet pommittivat "Hr. Ms. Van Nesiä" ja sen suojaamaa joukkojenkuljetusalus "Sloet van de Beeleä", joka kuljetti joukkoja Oosthavenista Jaavalle. Joukkojenkuljetusalukseen osui G3M2-koneen pudottama pommi heti hyökkäyksen alkaessa. B4N1 koneet keskittyivät "Van Nesiin", johon osui kolme pommia. Osumien seurauksena hävittäjä katkesi kahtia upoten nopeasti vieden mukanaan 68 miestä. Alankomaiden ilmavoimien Dornier Do 24 pelasti 52 miestä merestä ja heidät kuljetettiin Tandjong Priokiin.


title: Ryūjō (1931)

text: "Ryūjō" poistu operaatioalueelta aloittaen matkan Indokiinaan ja se saapui seuraavana päivänä St. Jacquesiin lähellä Saigonia. Alus saapui 20. helmikuuta "Chokain" kanssa Saigoniin.


title: Ryūjō (1931)

text: Alus liitettiin 27. helmikuuta Batavian valtausta koottuun Hollannin Itä-Intian osastoon. Alus lähti St. Jacquesista osallistuakseen operaatio J:hin, joka alkoi samana päivänä. Aluksen suojana oli hävittäjä "Shikinami" ja alusten tehtävänä oli suojata matkalla joukkojenkuljetussaattuetta.


title: Ryūjō (1931)

text: Seuraavana aamuna kello 08.00 alus oli pisteessä 07-40 pohjoista pituutta ja 108-19 itäistä leveyttä matkaten 20 solmun nopeudella etelään. Maihinnousu Bantam Bayssä alkoi, minkä aikana "Ryūjō" ja 7. risteilijäviirikkö suojasivat maihinnoua 20 mailia pohjoiseen. Alusten saatua tiedon "HMAS Perthin" ja "USS Houstonin" hyökkäyksestä kuljetusaluksia vastaan lentotukialus ei kyennyt lähettämään pimeyden vuoksi lentokoneitaan ilmaan, vaan se valmistautui aamuiseen takaa-ajoon.


title: Ryūjō (1931)

text: Seuraavana aamuna alus suuntasi itään. Kello 12 alukselta nousi kuusi B5N1-pommikonetta. Koneet osallistuivat "USS Popen" upottamiseen. Toinen kuuden koneen hyökkäysosasto nousi alukselta kello 14.05 tukemaan maihinnousua. Koneet pommittivat Semarangin satamaa, jossa oli vain muutama pienempi alus ja 10 000 tonnin rahtialus. Rahtialus syttyi hyökkäyksen seurauksena tuleen. Alus saapui 5. maaliskuuta Singaporeen, mikä samalla päätti aluksen osallistumisen operaatio J:hin.


title: Ryūjō (1931)

text: Alus liitettiin 5. maaliskuuta Malakan taisteluja varten koottuun pääosastoon. Alus osallistui 15. maaliskuuta asti Sumatran rannikkoalueilla tavattujen liittoutuneiden hallussa olevien alusten tuhoamiseen operaatiossa T. Alus suojasi 16. maaliskuuta operaatioita T ja D varten koottuja saattueita sekä kolmea operaatio U:n saattuetta. Aluksen lentokoneet eivät osallistuneet sotatoimiin tehtävän aikana.


title: Ryūjō (1931)

text: Alus suojasi 20. maaliskuuta Burman operaatioihin osallistuvia joukkoja. Alus saapui 26. maaliskuuta Merguihin, mikä päätti samalla aluksen osallistumisen operaatioihin.


title: Ryūjō (1931)

text: Vara-amiraali Ozawa Jisaburon laivasto-osasto lähti 1. huhtikuuta kello 11 Merguista merelle operaatio C:n eli tunkeutumisen Intian valtamerelle alkaessa. Osastoon kuuluivat "Ryūjōn" lisäksi 4. ja 7. risteilijäviirikkö sekä kevyt risteilijä "Yuran" johtama 11. hävittäviirikkö. Osaston tukena oli kolme tankkeria "Nichiei", "Toho" ja "Teiyomaru". Osasto tunketutui 4. huhtikuuta Bengalinlahdelle suunnaten edelleen Intian valtamerelle.


title: Ryūjō (1931)

text: Aluksen lentokoneet tekivät 5. huhtikuuta ensimmäisen tiedustelulennon aamupäivällä. Risteilijän kellukekoneen ilmoitettua noin kymmenen aluksen saattueesta lentotukialukselta nousi kahdeksan rynnäkkökonetta pareittain etsimään kohdetta. Yksi pareista joutui palaamaan teknisten ongelmien vuokai alukselle ja se korvattiin uudella. Koneet hyökkäsivät 7 726 tonnin rahtialuksen "Dardanuksen" kimppuun. Alus ensin hylättiin, mutta myöhemmin miehistö palasi alukselle ja 5 281 tonnin rahtialus "Gandara" otti sen hinaukseen. Lisäksi 5 082 tonnin rahtialus "Harpasa" upotettiin pommittamalla.


title: Ryūjō (1931)

text: Illalla Ozawa jakoi osastonsa kolmeen osaan, joista Ozawan johtaman keskimmäisen muodostivat "Shirakumo", "Ryūjō", "Chōkai", "Yura", "Yūgiri" ja "Asagiri". Vizagapatamin pohjoispuolella osasto hyökkäsi 6. huhtikuuta meriliikennettä vastaan. Lentokoneet hyökkäsivtä Vizagapatamin ja Cocanadan satamiin, mutta ne saivat aikaan vain vähäistä vahinkoa. Iltapäivällä tehtiin uusi tulokseton isku Vizagapatamiin, minkä jälkeen koneet keskittyivät maakohteisiin.. Päivän aikana aluksen koneet tekivät kuusi erillistä iskua Intian rannikkokohteisiin, joissa upotettiin kaikkiaan kahdeksan alusta.


title: Ryūjō (1931)

text: Pimeän laskeuduttua Ozawan osasto kääntyi paluumatkalle kaakkoon siirtyne kohtauspaikalle, jonne kaksi muuta osastoa saapuisivat ennen kotimatkan aloittamista. Osastot kohtasivat 7. huhtikuuta aloittaen matkan Penangiin ja edelleen Singaporeen, jonne osasto saapui 11. huhtikuuta.


title: Ryūjō (1931)

text: "Ryūjō" ja 7. risteilijäviirikkö lähtivät 13. huhtikuuta Singaporesta Indokiinaan saapuen 16. huhtikuuta Cam Ranh Bayhin, josta matka jatkui seuraavana päivänä edelleen. "Ryūjōn" B5N-koneet siirrettiin 18. huhtikuuta Takaon lentotukikohtaan torpedokoulutukseen ja alus saapui 23. huhtikuuta Kureen. Aluksella edelleen olevat lentokoneet luovutettiin Saeki kokutaille koulukoneiksi. Aluksen vanhentuneet A5M4 hävittäjät korvattiin A6M2 hävittäjillä. Aluksen päälliköksi nimitettiin 25. huhtikuuta Kato Tadao.


title: Ryūjō (1931)

text: Alus siirrettiin 28. huhtikuuta Kuren laivastontelakalle huollettavaksi. Saekissa olevaan aluksen lentorykmenttiin liitettiin 1. toukokuuta kuusitoista A6M2 hävittäjää. 3. toukokuuta annettiin käsky, jonka mukaan "Ryūjō" ja vastavalmistunut "Junyō" muodostaisivat 4. lentotukialusviirikön. Viirikkö liitettäisiin kontra-amiraali Kakutan laivasto-osastoon. Alus vapautui 6. toukokuuta telakalta.


title: Ryūjō (1931)

text: Alus lähti 18. toukokuuta Saekiin, jonne se saapui seuraavana päivänä. Matka jatkui Saekista 20. toukokuuta ja se saapui vuorokautta myöhemmin Tokuyamaan, missä alus liitettiin pohjoiseen laivastoon. Alus tankkasi 21. toukokuuta Tokuyamassa, mistä se lähti seuraavana päivänä merelle. Alus saapui 25. toukokuuta Mutsunlahdelle Ominatossa. Aluksella oli kaksitoista Mitsubishi type 0 A6M2 -hävittäjää ja kahdeksantoista Nakajima type 97 B5N -konetta. Lisäksi aluksella oli kaksi kumpaakin konetyyppiä varakoneina.


title: Ryūjō (1931)

text: Operaatio AL Attun ja Kiskan valtaus alkaa 26. toukokuuta, kun vara-amiraali Hosogaya Boshiron johtama laivasto-osasto lähtee merelle Mutsunlahdelta kohti Aleutteja. Osastoon kuuluvat 4. ja 5. risteilijäviirikkö, 4. lentotukialusviirikkö sekä 3. ja 7. hävittäviirikkö. Osastoon kuului lisäksi joukkojenkuljetusalus, varastolaiva, kaksi tankkeria ja apuristeilijä.


title: Ryūjō (1931)

text: Osasto saapui 1. kesäkuuta Paramushiroon Kuriileilla ja edelleen vielä samana päivänä Aleuteille. Lentotukialusten koneet iskivät 3. kesäkuuta Dutch Harboriin ja Unalaskan saarelle. Dutch Harborissa isku kohdistui Fort Mearsissa radioasemaan, polttoainevarastoon ja varuskuntaan sekä ankkuroituihin Consolidated PBY Catalina -lentoveneisiin. Hyökkääviä lentokoneita torjui hetken Curtiss P-40. Paluulennolla hyökkääjät havaitsivat Makushimanlahdella viisi hävittäjää. Toinen isku kohdistettiin havaittuihin hävittäjiin, mutta huono sää esti lopulta hyökkäyksen.


title: Ryūjō (1931)

text: Seuraavana päivänä kolmas hyökkäys kohdistettiin jälleen Dutch Harboriin, jossa pommitettiin öljyvarastoa, ilmatorjunta-asemia, sairaalaa, lentotukikohtaa ja laiturialueita. Lentokoneiden palattua lentotukialuksille laivasto-osasto lähti etelään kohdatakseen Nagumon johtmaan laivasto-osaston. Käsky kuitenkin peruutettiin 6. kesäkuuta.


title: Ryūjō (1931)

text: Hosogayan laivasto-osaston lentokoneet suojasivat 6. kesäkuuta Attun ja Kiskan maihinnousuja, jotka saatiin vallattua seuraavana päivänä. Laivasto-osasto saapui 24. kesäkuuta Ominatoon.


title: Ryūjō (1931)

text: Alus lähti 28. kesäkuuta Ominatosta kontra-amiraali Kakutan laivasto-osaston mukana Aleuteille. Osaston tehtävänä oli suojata Kiskalle matkannutta toista joukkojenkuljetussaattuetta ja sen jälkeen partioida Kiskan lounaispuolella Yhdysvaltain vastahyökkäyksen varalta. Alus poistui alueelta osaston mukana 7. heinäkuuta.


title: Ryūjō (1931)

text: Alus saapui 13. heinäkuuta Kureen, jossa se huollettiin, kunnostettiin ja aluksen varastot täydennettiin. Midwayn operaatioiden jälkeisissä uudelleen järjestelyissä alus liitettiin 3. laivaston 2. lentotukialusviirikköön "Junyōn" kanssa.


title: Ryūjō (1931)

text:
Yhdysvaltain operaatio Watchtower alkoi 7. elokuuta. Operaatiossa noustiin maihin Guadalcanalilla.
Alus lähti 15. elokuuta Kuresta Hashirajimaan, josta se lähti seuraavana päivänä laivaston mukana Trukille osallistuakseen operaatio GA:han. Laivasto-osastoon kuuluivat "Zuikaku", "Shōkaku", "Hiei", "KIrishima", 8. risteilijäviirikkö ja kevyt risteilijä "Nagaran" johtama 10. hävittäjälaivue. "Ryūjōlla" oli yhdeksän B5N2 ja 24 A6M2-lentokonetta.


title: Ryūjō (1931)

text: Alus erkani 24. elokuuta 1942 kello 02.00 5. lentotukialusviiriköstä aloittaen matkan kaakkoon lähettääkseen lentokoneensa Guadalcanalille. Aluksen suojana olivat "Tone", "Amatsukaze]" ja "Tokitsukaze". Tiedustelulennolla ollut Yhdysvaltain Consolidated PBY Catalina -lentovene havaitsi osaston kello 08.05. Toinen samanlainen tiedustelulennolla ollut kone havaitsi osaston kello 10.30.


title: Ryūjō (1931)

text:
Ensimmäinen hyökkäysosaston kuusi B5N2-konetta saattajinaan viisi A6M2-konetta lähti matkaan kello 11.20 kohti Henderson Fieldiä. Toisen osaston yhdeksän 60 kilogramman pommein varustettua A6M2-konetta nousivat alukselta kello 12.48. Ensimmäinen osasto saapui kello 12.15 Guadalcanalille, jossa ne kohtasivat torjumassa olevat kymmenen merijalkaväen VMF-223:n ja VMF-212:n Grumman F4-F hävittäjää sekä kaksi Bell P-400 hävittäjää. Seuranneessa taistelussa kaksi merijalkaväen konetta, neljä B5N4-konetta ja kolme A6M2-konetta tuhoutui.
Yhdysvaltain laivaston lentotukialus "USS Saratogalta" kello 13.15 nousseet 30 SBD ja kahdeksan TBF-konetta hyökkäsivät kello 13.57 "Ryūjōn" kimppuun. Hävittäjätorjunta kykeni ampumaan alas yhden suojanneen TBF:n, mutta lentotukialukseen osui neljä pommia ja yksi torpedo. Lisäksi useita pommeja osui aluksen viereen. Torpedo-osuma aiheutti vasemman puoleisen konehuoneen täyttymisen vedellä, mikä aiheutti pahan kallistuman ja nopeuden vähenemisen.


title: Ryūjō (1931)

text: Alus kääntyi kello 14.08 pohjoiseen pyrkien pois alueelta. Pommien sytyttämän tulipalon sammuttaminen pahensi kallistumaa entisestään aina 21 asteeseen. Alus pysähtyi kello 14.20 koneiden sammuessa ja miehistön käskettiin kello 15.15 jättämään alus. Hävittäjä "Amatsukaze" siirtyi lähemmäs alusta vastaanottaakseen miehistöä suoraan vaurioituneelta aluksesta.


title: Ryūjō (1931)

text: Pelastustyön aikana B-17 pommittivat kello 16.10-16.25 osastoa, mutta ilmassa olevat hävittäjät kykenivät torjumaan pommittajat. Kello 17.30 B-17 koneet palasivat pommittamaan alusta, mutta eivät saaneet uusia osumia. "Amatsukaze" sai alusken miehistön turvaan ja pian sen jälkeen kello 17.55 "Ryūjō" kaatui. Oltuaan hetken pinnalla alus vajosi mereen perä edellä. Neljä lentokonetta tuhoutui aluksen mukana. Aluksella sai surmansa seitsemän upseeria sekä 113 aliupseeria ja miehistönjäsentä.


title: Ryūjō (1931)

text: "Amatsukaze", "Tokitsukaze" ja "Tone" pelastivat "Ryūjōn" päällikön Kato Tadaon ja muut eloonjääneet. Pelastuneet siirrettiin myöhemmin "Toeimarulle" ja "Tohomarulle". Tuhoutunut alus poistettiin alusluettelosta 10. marraskuuta 1942.


title: Jere Friberg

text: Jere Friberg (s. 10. heinäkuuta 1995 Laitila) on suomalainen jääkiekkoilija, joka pelaa SM-liigajoukkue Rauman Lukossa. Hän on pelipaikaltaan keskushyökkääjä.


title: Jere Friberg

text: Friberg aloitti jääkiekon Laitilan Jyskeessä. Hän siirtyi juniorina sittemmin Rauman Lukkoon, jonka C-nuorten paras pistemies hän oli sekä runkosarjassa että SM-karsinnoissa kaudella 2009–2010, jälkimmäisessä jakaen joukkueen sisäisen pistepörssin Joni Välisalmen kanssa. Friberg oli Lukon C-nuorten paras pistemies ja maalintekijä SM-karsinnoissa myös seuraavalla kaudella 2010–2011 tehoilla 11+10=21.


title: Jere Friberg

text: Kaudella 2010–2011 Friberg toimi Lukon B-nuorten varakapteenina. Hän voitti tehoilla 34+35=69 koko B-nuorten I-divisioonan maali- ja pistepörssin. Friberg oli joukkueen paras pistemies ja maalintekijä myös SM-karsinnoissa tehoilla 5+4=9. Rauman Lukko Ry palkitsi hänet kauden päätteeksi B-nuorista Penkkiurheilijoiden kerhon palkinnolla. Seuraavalla kaudella 2012–2013 Friberg debytoi SM-liigassa, jossa hän pelasi ensimmäisen ottelunsa 17-vuotiaana 24. tammikuuta 2013 Turun Palloseuraa vastaan. Friberg sai ottelussa jääaikaa 11.04 minuuttia. Ottelu jäi hänelle kauden ainoaksi SM-liigassa. Friberg voitti A-nuorissa kauden päätteeksi SM-pronssia.


title: Jere Friberg

text: Kaudella 2013–2014 Friberg pelasi ainoastaan Lukon A-nuorissa ja kausi 2014–2015 hänellä jäi kokonaan välistä loukkaantumisen vuoksi. Kaudella 2015–2016 Friberg nousi Lukon A-nuorten varakapteeniksi. Hän voitti joukkueen sisäisen piste-, maali- ja syöttöpörssin tehoilla 27+33=60, joilla Friberg sijoittui A-nuorten SM-liigan pistepörssissä seitsemänneksi. Hän pelasi kauden aikana myös lainalla Mestis-joukkue KeuPa HT:ssä, jossa Friberg esiintyi ensimmäisen kerran joulukuussa 2015. Koska Lukko nimesi hänet ns. nuorten pelaajien listalle, Friberg palasi seuran A-nuorten kauden päätyttyä loppukaudesta takaisin KeuPaan. Hän pelasi siellä kauden aikana kaikkiaan viisi runkosarjaottelua tehopistein 1+3=4 ja 11 playoff-ottelua tehden kolme syöttöpistettä.


title: Jere Friberg

text: Friberg siirtyi kaudeksi 2016–2017 jatkamaan KeuPaan Lukon 1+2-vuotisella sopimuksella kiinnittämänä sopimuspelaajana. Hänen ensimmäinen täysi Mestis-kautensa toi 37 runkosarjaottelussa tehot 8+12=20. Friberg pelasi Lukossa alkukaudella kahdeksan runkosarja- ja yhden Mestarien liigan ottelun. Siirtotakarajalla, helmikuussa 2017 hänen ilmoitettiin pelaavan joukkueen vahvuudessa kauden loppuun. Friberg teki liigauransa avausmaalin 28. helmikuuta 2017 vieraissa Vaasan Sportia vastaan. Hän teki Lukossa kaikkiaan 17 runkosarja- ja yhdessä CHL-ottelussa tehot 1+5=6. Friberg voitti runkosarjassa Lukon sisäisen tehotilaston lukemalla +5. SM-liigakauden jälkeen hän siirtyi vahvistamaan seuran A-nuoria, jossa Friberg voitti kauden päätteeksi SM-pronssia. Maaliskuussa 2017 Lukko käytti hänen sopimuksessaan olleen option ja teki kaksivuotisen sopimuksen Fribergin kanssa.


title: Jere Friberg

text: Kausi 2017–2018 oli Fribergille varsinainen tulokaskausi SM-liigassa ja hän teki Lukossa 60 runkosarja- ja kahdessa playoff-ottelussa tehot 5+5=10.


title: Jere Friberg

text: Friberg on pelannut yhden maaottelun sekä alle 16-vuotiaiden että alle 17-vuotiaiden maajoukkueessa.


title: Jere Friberg

text: Friberg on toisen polven liigapelaaja, sillä hänen isänsä Jarmo pelasi omalla urallaan kaksi SM-liigaottelua Lukossa kaudella 1984–1985.


title: Kati Arikoski

text:
Kati Eriikka Arikoski-Johnson (s. 1979) on suomalainen konserttipianisti. Leevi Madetoja -pianokilpailussa hän sijoittui kolmanneksi vuonna 2006.. Arikoski voitti nyrkkeilyn SM-hopeaa 1996 (57 kg) ja SM-kultaa 1999 (63,5 kg).
Hän on opiskellut Turun ammattikorkeakoulussa, Grazin musiikkiyliopistossa Itävallassa ja Tanskan kuninkaallisessa musiikkikonservatoriossa pianonsoiton opettajaksi, musiikin maisteriksi ja konserttipianistiksi.
Tätä nykyä Kati Arikoski-Johnson toimii pianonsoiton ja Swing -tanssin opettajana Kööpenhaminassa. Hän on konsertoinut Suomen lisäksi muissa Pohjoismaissa ja Yhdysvalloissa. Arikoski soittaa myös kamarimusiikkiyhtye Elokuu -ensemblessa . Pianisti Anna-Mari Peltosen (ent. Murdvee) kanssa hän on konsertoinut nelikätisesti useita vuosia. 2012 Arikoski avioitui yhdysvaltalaisen keramiikkataiteilija Darien Johnsonin kanssa. Kati Arikoski-Johnsonilla on kaksi veljeä, psykologi (PsL), johdon työnohjaaja Juha Arikoski ja lastentautien (gastroenterologia ja nefrologia) erikoislääkäri (LT) Pekka Arikoski.


title: Janne Väkiparta

text: Janne Väkiparta (s. 20. tammikuuta 1978 Pori) on suomalainen jääpalloilija. Hän edustaa jääpallon Bandyliigassa pelaavaa Porin Narukerää. Väkiparta on urallaan pelannut myös kuusi kautta Ruotsin pääsarjassa Allsvenskanissa.


title: Janne Väkiparta

text: Suomen jääpallomaajoukkueessa hän on esiintynyt 54 kertaa. Väkiparta kuului yhdessä veljensä Jarno Väkiparran kanssa MM-kultaa voittaneeseen Suomen joukkueeseen vuonna 2004. Veljesten isä Erkki Väkiparta on pelannut sekä jääpalloa että jääkiekkoa pääsarjatasolla.


title: Janne Väkiparta

text:
Maajoukkueessa
Seurajoukkueissa


title: Téko Folligan

text: Téko Georges Folligan (s. 6. huhtikuuta 1976) on togolainen yleisurheilija. Hän kilpaili vuoden 1996 kesäolympialaisissa Atlantassa miesten 4 × 100 metrin viestijuoksussa yhdessä Boevi Lawsonin, Justin Ayassoun ja Kossi Akoton kanssa. Samoissa kisoissa hän myös toimi maansa lipunkantajana.


title: Téko Folligan

text: Folligan osallistui vielä vuoden 2000 kesäolympialaisiin Sydneyssä, jossa hän kilpaili pituushypyssä.


title: Mental Care Foundation

text: Mental Care Foundation on suomalainen thrash/groove metal -yhtye, joka on perustettu Kokkolassa vuonna 2003. Yhtyeen keulahahmo on Sonata Arctican kosketinsoittajanakin kunnostautunut Henrik Klingenberg.


title: Mental Care Foundation

text: Mental Care Foundationin lyyriset teemat keskittyvät alkoholiin. Yhtyeen musiikillisia vaikuttajia ovat Pantera, Slayer ja Testament.


title: Roger Kangni

text: Roger Messau Kangni (s. 1944) on togolainen yleisurheilija. Hän kilpaili vuoden 1972 kesäolympialaisissa Münchenissä miesten 800 metrin juoksussa, mutta putosi ensimmäisellä kierroksella sijoituttuaan erässään seitsemänneksi eli viimeiseksi. Myös hänen tyttärensä Sandrine Thiébaud-Kangni on olympiaurheilija.


title: Hair of the Dog

text: Hair of the Dog voi tarkoittaa:


title: Taihō

text: Taihō () oli keisarillisen Japanin laivaston vuonna 1944 palvelukseenotettu lentotukialus. Alus jäi oman lentotukialusluokkansa ainoaksi edustajaksi, jossa piti olla kaikkiaan viisi alusta.


title: Taihō

text: Sen köli laskettiin 10. heinäkuuta 1941 ja alus laskettiin vesille 7. huhtikuuta 1943. Alus valmistui 7. maaliskuuta 1944.


title: Taihō

text: Muista keisarillisen Japanin laivaston lentotukialuksista poiketen alus oli varustettu 75 millimetrin panssarikannella. Kaikissa muissa japanilaisissa tukialuksissa lentokansi oli painosyistä puinen. Kansi oli tarkoitettu kestämään 454 kilogramman pommin (1 000 paunan) suora osuma. Muu laivan panssarointi painoi kaikkiaan 8 940 tonnia.


title: Taihō

text: Miehistöä "Taihōlla" palveli 1 751 henkeä. Huippunopeus oli 33,3 solmua. Toimintamatka oli 8 000 meripeninkulmaa 18 solmun nopeudella. Ulkomitat olivat: 260,60 metriä (pituus), 30 metriä (leveys) ja 9,6 metriä (syväys). Laivan uppouma oli 37 866 tonnia. Aluksen aseistuksena oli 12 kappaletta 100 millimetrin ja 71 kappaletta 25 millimetrin ilmatorjuntatykkejä. Lentokonetilat olivat 150 metriä pitkät ja ne sijaitsivat kahdessa kerroksessa.


title: Taihō

text: 21 hävittäjälentokoneen (Mitsubishi A6M Reisen, versio A6M5) ohella aluksella oli myös syöksypommittajia (Yokosuka D4Y ”Judy”) sekä torpedopommittajia (Nakajima B6N Tenzan ”Jill”). Aichi D3A ”Val” -syöksypommittajia oli kolme kappaletta. Yhteensä konevahvuus oli 65 lentokonetta.


title: Taihō

text: "Taihō" upotettiin Filippiinienmeren taistelussa 19.-20. kesäkuuta 1944. Alus sai ainakin kaksi osumaa ennen uppoamistaan. Sen upotti Yhdysvaltain laivaston sukellusvene "USS Albacore"(komentajakapteeni Blanchard). Eräs japanilainen lentäjä oli havainnut lähestyvän torpedon yrittäen syöksyä sen päälle, muttei onnistunut estämään osumaa. "Taihō" upposi kaasuuntuneen polttoaineen räjähtäessä sen rungon sisällä.


title: Alcohol Anthems

text: Alcohol Anthems on suomalaisen thrash/groove metal -yhtyeen Mental Care Foundationin ensimmäinen studioalbumi. Se on julkaistu vuonna 2005 levymerkillä Low Frequency Records.


title: Väkiparta

text: Väkiparta on suomalainen sukunimi. Väkiparta-nimisiä henkilöitä:


title: Hukkinen

text: Hukkinen on suomenkielinen sukunimi. Hukkinen-nimisiä henkilöitä:


title: Conley

text: Conley on englanninkielinen sukunimi. Tunnettuja Conleyejä ovat:


title: Hämeranta

text: Hämeranta on suomenkielinen sukunimi, joka on muun muassa seuraavilla henkilöillä:


title: Salmio

text: Salmio on suomenkielinen sukunimi, joka on muun muassa seuraavilla henkilöillä:


title: Nättinen

text: Nättinen on suomenkielinen sukunimi, joka on muun muassa seuraavilla henkilöillä:


title: Kankainen

text: Kankainen voi tarkoittaa seuraavia asioita:


title: Kankainen

text: Suomenkielinen sukunimi, joka on seuraavilla henkilöillä:


title: Kankainen

text: Paikannimi Suomessa:


title: Otto Henrik Igelström

text: Otto Henrik Josif (Osip) Andrejevitš Igelström, myös Otto Heinrich Igeström (1737–1817) oli venäläinen diplomaatti ja kenraali, alkujaan ruotsalaista sukua. Vuonna 1790 hän sai nimityksen Suomeen joukkojen komentajaksi .Hän allekirjoitti Gustaf Mauritz Armfeltin kanssa Värälän rauhan vuonna 1790. Vuonna 1791 hän sai nimityksen lähettilääksi Tukholmaan, joskaan ei saapunut sinne. Hän oli vuodesta 1792 kenraalikuvernöörinä ensin Pihkovassa, sitten Kiovassa ja Tšernigovissa ja vuodesta 1794 Puolassa olevien venäläisten joukkojen komentajana, kun sitten Varsovassa puhkesi vallankumous. Sen jälkeen hänellä ei vuosia 1796–1798 lukuun ottamatta ollut virkatehtäviä. Hän jätti jälkeensä muistiinpanoja, joilla on merkitystä Värälän rauhaa koskevien tietojen kannalta..


title: Aaro Itkonen

text: Aaro Leonard Itkonen (? – 1934) oli suomalainen näyttelijä ja pienliikemies. Hän työskenteli Viipurin ja Oulun teattereissa.


title: Aaro Itkonen

text: Aaro Itkonen syntyi Kuopion lääninrovastin seitsemänneksi lapseksi. Hän opiskeli lyseossa ja kauppakoulussa. Itkonen aloitti näyttelijän uransa Viipuriin perustetussa Suomalaisessa Maaseututeatterissa 22-vuotiaana, ja työskenteli siellä kuusi vuotta. Hänen vahvuuksiaan olivat hyvä lauluääni ja ulkomuoto sekä muuntautumiskyky. Runsaan alkoholinkäyttönsä takia hänet erotettiin teatterista pariin otteeseen. Lopullisesti kiinnitys irtisanottiin 1905. Itkonen siirtyi Oulun Työväen Näyttämölle ja toimi sen johtajana vuosina 1906–1907. Johtajakautensa jälkeen hän näytteli samaisessa teatterissa seitsemän vuotta.


title: Aaro Itkonen

text: Aaro Itkosen aviopuoliso Aili Törnqvist työskenteli myös Maaseututeatterissa. Heille syntyi lapset Amalia ja Bertil, jotka kuolivat alle 20-vuotiaina. Liitto päättyi eroon 1911. Itkonen tapasi Turun Teatterin puvustossa työskennelleen Mimmi Grönroosin, mutta heidän rakkautensa karahti kiville. Suhteesta syntyi tytär, näyttelijänä mainetta niittänyt Hilkka Helinä, marraskuussa 1916. Tuolloin Aaro Itkonen oli luopunut näyttelijän urastaan ja siirtynyt kaupan palvelukseen. Vuonna 1919 hän avioitui varakkaan viipurilaiskauppiaan kanssa ja muutti Savonlinnaan, missä hän aloitti liikemiehen uransa. Itkonen kuoli hukkumalla tammikuussa 1934.


title: Tero Harjunniemi

text: Tero Harjunniemi (s. 17. syyskuuta 1970 Tampere) on suomalainen ooppera-, operetti- ja musikaalilaulaja, äänialaltaan tenori.


title: Tero Harjunniemi

text: Lempäälässä syntynyt Harjunniemi aloitti musiikillisen uransa laulamalla muutaman vuoden poikakuorossa Pirkanpojat n. kymmenvuotiaasta lähtien. 18-vuotiaana hän liittyi Lempäälän kamarikuoroon, jota johti tuolloin tenori Hannes Östermann. Hannes toimi Teron ensimmäisenä laulunopettajana ja innoittajana useita vuosia.


title: Tero Harjunniemi

text:
Samanaikaisesti kamarikuoron kanssa Harjunniemi aloitti rakennusarkkitehtiopinnot Tampereen Teknillisessä Oppilaitoksessa ja valmistui rakennusarkkitehdiksi 1992.
Hän pääsi myös Tampereen Teknilliseen Korkeakouluun arkkitehtilinjalle, mutta valitsi musiikin opiskelun sen sijaan. Rakennusarkkitehdin työtä hän on tehnyt laulamisen kanssa aina vuoteen 2008 asti, jolloin siirtyi freelancer-tenoriksi.


title: Tero Harjunniemi

text:
Harjunniemi opiskeli Tampereen Konservatoriossa vuonna 1994, 1997-2001 pääaineena laulu, opettajinaan Reijo Toivokoski ja Petri Antikainen.
Yksityisellä puolella hänellä on ollut opettajina mm. Irina Gavrilovici, Jaakko Ryhänen ja Italiassa Francesco Marcacci. Tero on suorittanut myös useita mestarikursseja eri puolilla Suomea. Tampeen Oopperakuorossa hän lauloi 1999-2005.


title: Tero Harjunniemi

text: Uran ensimmäinen ooppera oli Tampereen Konservatorion Tuhkimo-ooppera, jossa Tero lauloi prinssin roolin 1997.


title: Tero Harjunniemi

text: Harjunniemi on vieraillut mm.


title: Tero Harjunniemi

text: Tampereen Ooppera: mm. Simon Boccanegra, kapteeni (Verdi), Aida, sanansaattaja (Verdi), Don Carlos, Conte di Lerma (Verdi) 2001-2009


title: Tero Harjunniemi

text: Tampereen Komediateatteri: Forever Plaid-musikaali, Jinx (Stuart Ross) 2005


title: Tero Harjunniemi

text: Porin Ooppera: Iloinen Leski, Camille de Rosillon (Lehár) 2006


title: Tero Harjunniemi

text: Kokkolan Ooppera: Lepakko, Alfred (Johann Strauss) 2007


title: Tero Harjunniemi

text: Moving Spinto Theater, Helsinki: L'enfant Prodigue, Tuhlaajapoika (Debussy) 2007


title: Tero Harjunniemi

text: Kotkan Kaupunginteatteri: Jazztyttö-musikaali, Mikael (Sajakorpi/Hyvärinen) 2008-2009


title: Tero Harjunniemi

text: Suomen Kansallisooppera debyytti: Aleksis Kivi, Kuku (Rautavaara) 2009


title: Tero Harjunniemi

text: Suomen Kansallisooppera: Koululaisooppera Auringonkukat, Vincent van Gogh (Almila/Itkonen) 2009-2013


title: Tero Harjunniemi

text: Oulun Ooppera: Oopperaduo Cavalleria Rusticana, Turiddu (Mascagni) ja Gianni Schicchi, Rinuccio (Puccini) 2010


title: Tero Harjunniemi

text: Porin ooppera: The Fairy Queen, Oberon (Purcel) 2011


title: Tero Harjunniemi

text: Ooppera Bravo, Kuopion musiikkikeskus: Sevillan Parturi, Almaviva (Rossini) 2012


title: Tero Harjunniemi

text: Vaasan Ooppera, Vaasan Kaupunginteatteri: Iloinen Leski, Camille de Rosillon 2013 kevät


title: Tero Harjunniemi

text: Tampereen Ooppera: Madame Butterfly, Yamadori (Puccini) 2013 kevät


title: Tero Harjunniemi

text: Tampereen Teatteri: Les Miserables, Jean Valjean 2013 syksy ja 2014 kevät


title: Tero Harjunniemi

text: Tampereen Ooppera: Nabucco, Abdallo (Verdi) 2015 kevät


title: Tero Harjunniemi

text: Suomen Kansallisooppera: Oopperan kummitus, Raoul (Webber) 2015 syksy ja 2016 kevät


title: Tero Harjunniemi

text: Tero on säveltänyt ja kirjoittanut kappaleita kitaralle 90-luvulta lähtien ja vuonna 2014 kesällä hän kokosi silloin viisihenkisen kokoonpanon nimeltään Tero Harjunniemi - Unplugged. Kokoonpanossa soittaa nykyään Teron (kitara, laulu) lisäksi hänen molemmat poikansa, vanhempi poika Jere (Cajun-rumpulaatikko) ja nuorempi poika Topi (taustalaulu), Antero Kulju (kontrabasso, taustalaulu), Petri Burmoi (toinen kitara) sekä Tony Sikström (piano/saksofoni). Tyylisuuntaa voisi kuvailla sofistikoituneeksi popiksi, laulukielenä suomi.


title: Tero Harjunniemi

text: Unplugged aloitti esiintymiset Tampereen Teatterin Kulttuuriravintola Kivessä soittamalla useita kertoja syksyllä 2014 sekä keväällä 2015. Kokoonpanolta ilmestyi levy syksyllä 2015. Levynjulkistamiskonsertti esitettiin Tampere-talossa 1.11.2015.


title: Tero Harjunniemi

text: Näyttelijäkurssi Suomen teatteriopistolla 2005.


title: Tero Harjunniemi

text: Lohjan tenorikilpailujen 2. sija 2008.